**โครงการศูนย์เรียนรู้การเพิ่มประสิทธิภาพการผลิตสินค้าเกษตร (ศพก.)**

**กิจกรรมศูนย์เรียนรู้การเพิ่มประสิทธิภาพการผลิตสินค้าเกษตร (ศพก.)**

**1. ความสอดคล้อง**

1.1 ยุทธศาสตร์ชาติ . ด้านการสร้างโอกาสความเสมอภาคและเท่าเทียมกันทางสังคม .

1.2 แผนแม่บทภายใต้ยุทธศาสตร์ชาติ ประเด็นที่ 16 เศรษฐกิจฐานราก .

- แผนแม่บทย่อย . การยกระดับศักยภาพการเป็นผู้ประกอบการธุรกิจ .

**2. หลักการและเหตุผล**

จากนโยบายคณะรักษาความสงบแห่งชาติ (คสช.) และรัฐบาลได้ให้ความสำคัญกับการ  
เพิ่มประสิทธิภาพการผลิตสินค้าเกษตร โดยเน้นให้มีศูนย์เรียนรู้ด้านการเกษตรในชุมชน เพื่อให้เป็นจุดถ่ายทอดความรู้ด้านการเกษตรของชุมชน และเป็นที่ให้บริการข้อมูลข่าวสารและบริการด้านการเกษตร ประกอบกับในสภาวะปัจจุบัน สถานการณ์การผลิตสินค้าเกษตรของเกษตรกรมีปัญหาในเรื่องต้นทุนการผลิตที่ค่อนข้างสูง ปัญหาโรค แมลง และพื้นดินขาดความอุดมสมบูรณ์ ทำให้ผลผลิตที่ได้มีปริมาณน้อย และมีคุณภาพต่ำ เกษตรกรส่วนใหญ่จึงประสบกับปัญหาการขาดทุน เกิดหนี้สิน และไม่สามารถพึ่งพาตนเองได้

กระทรวงเกษตรและสหกรณ์ โดยกรมส่งเสริมการเกษตร จึงได้จัดตั้งศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) ขึ้น เพื่อให้เป็นแหล่งเรียนรู้ด้านการเกษตรของชุมชนสำหรับแก้ไขจากปัญหาของชุมชนและสามารถตอบสนองความต้องการด้านการเกษตรของชุมชนได้ และเป็นเครื่องมือ  
ในการส่งเสริมการเกษตร โดยเน้นการเรียนรู้จากเกษตรกรต้นแบบที่ประสบความสำเร็จในการเพิ่มประสิทธิภาพการผลิตสินค้าเกษตร ในประเด็นการเพิ่มผลผลิต การลดต้นทุนการผลิต การพัฒนาคุณภาพและ  
การปรับเปลี่ยนพฤติกรรมการผลิต ตลอดจนยึดหลักปรัชญาเศรษฐกิจพอเพียง โดยใช้กระบวนการเรียนรู้แบบมีส่วนร่วมอย่างต่อเนื่องตลอดฤดูกาลผลิต เกษตรกรมีการแลกเปลี่ยนเรียนรู้กับเกษตรกรต้นแบบ ในลักษณะของเกษตรกรสอนเกษตรกร เพื่อให้เกษตรกรที่มาเรียนรู้เกิดความรู้ ความเข้าใจ และเกิดจิตสำนึกในการเพิ่มประสิทธิภาพการผลิตสินค้าเกษตร ที่มีการใช้ปัจจัยการผลิตได้อย่างเหมาะสม และนำองค์ความรู้ที่ได้รับจาก ศพก. ไปประยุกต์ใช้เพื่อลดต้นทุนการผลิต เพิ่มปริมาณและคุณภาพของผลผลิต ผลิตสินค้าที่คำนึงถึงสภาพแวดล้อม และมีระบบการผลิตที่พึ่งพาตนเองได้อย่างยั่งยืน รวมทั้งยังเป็นจุดที่ให้บริการข้อมูลข่าวสารและบริการด้านการเกษตรต่างๆ กับเกษตรกร อีกทั้งยังใช้เป็นจุดนัดพบในการพบปะพูดคุยของเจ้าหน้าที่กับเกษตรกร และเกษตรกรกับเกษตรกรด้วยกันเอง

**3.วัตถุประสงค์**

3.1 เป็นศูนย์กลางในการถ่ายทอดเทคโนโลยีการผลิต การบริหารจัดการ และการตลาดแก่เกษตรกร รวมทั้งการให้บริการทางการเกษตร และเผยแพร่ข้อมูลข่าวสารในพื้นที่

3.2 เพื่อเป็นกลไกในการบูรณาการการทำงานของหน่วยงานต่างๆ ในการแก้ไขปัญหาและพัฒนา  
การเกษตรในพื้นที่

**4. เป้าหมาย/สถานที่ดำเนินการ**

4.1 ศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) รวมจำนวน 8 ศูนย์

4.2 ศูนย์เครือข่าย ได้แก่

4.2.1) ศูนย์จัดการดินปุ๋ยชุมชน (ศดปช.) อำเภอละ 1 ศูนย์ จำนวน 8 ศูนย์

4.2.2) ศูนย์จัดการศัตรูพืชชุมชน (ศจช.) อำเภอละ 1 ศูนย์ จำนวน 8 ศูนย์

4.2.3) ศูนย์เครือข่ายอื่นๆ เช่น ศูนย์เรียนรู้ด้านบัญชี ศูนย์เรียนรู้ด้านปศุสัตว์ ศูนย์เรียนรู้ด้านประมง

ศูนย์เรียนรู้เศรษฐกิจพอเพียง ศูนย์เครือข่ายเฉพาะด้านต่างๆ

4.3 เกษตรกรในพื้นที่ 8 อำเภอ

**5. กิจกรรม และวิธีการดำเนินงาน**

**ส่วนที่ 1 การดำเนินงานของศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) และศูนย์เครือข่าย**

**5.1 พัฒนาศักยภาพของ ศพก. และศูนย์เครือข่าย** เพื่อให้มีความพร้อมในการเป็นแหล่งเรียนรู้  
ด้านการเกษตรของชุมชน และเป็นสถานที่ให้บริการข่าวสารและบริการด้านการเกษตร โดยมีเป้าหมายในการพัฒนา ดังนี้

**เป้าหมายหลัก** คือ มุ่งเน้นพัฒนา ศพก. ให้สามารถผลิตสินค้าเกษตรปลอดภัยและ  
ได้รับการรับรองคุณภาพมาตรฐานสินค้าเกษตรปลอดภัย

**เป้าหมายรอง** สนับสนุน และพัฒนา ศพก. ที่มีศักยภาพและความพร้อม ดังนี้

1) การนำนวัตกรรม เทคโนโลยีการเกษตรที่เหมาะสมไปใช้ในการดำเนินงาน   
และเรียนรู้เทคโนโลยีที่เหมาะสมกับพื้นที่ รวมถึงการเรียนรู้จากศูนย์ AIC(Agritech and Innovation Center)

2) การต่อยอดเป็นแหล่งท่องเที่ยวเชิงเกษตร

3) การขับเคลื่อนด้วยโมเดลเศรษฐกิจ BCG (BCG Economy Model)

ประกอบด้วยกิจกรรมการพัฒนา ศพก. หลัก และศูนย์เครือข่ายอื่นๆ (ยกเว้น ศจช. และ ศดปช.) ดังนี้

**5.1.1 พัฒนา ศพก.** ดำเนินการใน ศพก.หลัก ทุกแห่ง (จำนวน 8 ศูนย์) ให้มีความพร้อม  
ในการเป็นแหล่งเรียนรู้ด้านการเกษตรของชุมชน เป็นสถานที่ให้บริการข่าวสาร บริการด้านการเกษตร รวมทั้งเป็นสถานที่รับเรื่องร้องเรียนของเกษตรกรในชุมชน โดยการปรับปรุงฐานเรียนรู้ แปลงเรียนรู้ หลักสูตรเรียนรู้ องค์ความรู้ และข้อมูลประจำศูนย์ ฯลฯ ดำเนินการโดยเกษตรกรต้นแบบ คณะกรรมการ ศพก. และสำนักงานเกษตรอำเภอ ร่วมกันวิเคราะห์ศักยภาพของ ศพก. จัดทำแผนและแนวทางการพัฒนา ศพก. ประกอบด้วย

**1) วิเคราะห์ศักยภาพ ศพก.** เพื่อจัดทำแผนและแนวทางการพัฒนาโดยคณะกรรมการศพก. ร่วมกับเกษตรอำเภอ ประกอบด้วย

1.1) แผนปฏิบัติการบูรณาการของคณะกรรมการขับเคลื่อนงานด้านการเกษตรระดับจังหวัด (แผนคณะกรรมการขับเคลื่อนงานด้านการเกษตรระดับจังหวัด) ประจำปีงบประมาณ พ.ศ. 2566 (ภาคผนวก 3.1)

1.2) แผนปฏิบัติการบูรณาการขับเคลื่อนการดำเนินงานของศูนย์เรียนรู้การเพิ่มประสิทธิภาพการผลิตสินค้าเกษตร (แผน ราย ศพก.) ประจำปีงบประมาณ พ.ศ. 2566 (ตามภาคผนวก 3.2)

1.3) แผนการอบรมเกษตรกรของ ศพก./ศูนย์เครือข่าย ประจำปีงบประมาณ พ.ศ.2566 (ภาคผนวก 3.3)

**หมายเหตุ :** • **แผนข้อ 1.2 – 1.3 ขอให้สำนักงานเกษตรอำเภอจัดทำแล้วเสร็จภายในวันที่ 23 ธันวาคม 2565 และจัดส่งให้กลุ่มยุทธศาสตร์และสารสนเทศทาง E-mail: phetchaburi03@doae.go.th** และมีประจำไว้ ณ ศพก.

1.4) แผนการจัดงานวันถ่ายทอดเทคโนโลยีเพื่อเริ่มต้นฤดูกาลผลิตใหม่ (Field day) ประจำปีงบประมาณ พ.ศ. 2566 (รายละเอียดเพิ่มเติมข้อ 5.3.1 การจัดงานวันถ่ายทอดเทคโนโลยีเพื่อเริ่มต้นฤดูกาลผลิตใหม่ (Field Day))

**2)** **กำหนดหลักสูตรการเรียนรู้** ให้เป็นไปตามกระบวนการโรงเรียนเกษตรกร จัดทำแผนการเรียนรู้ของเกษตรกรที่จะเข้ามาเรียนรู้ที่ ศพก. หรือศูนย์เครือข่าย ให้สอดคล้องกับประเด็นการพัฒนาและความต้องการของชุมชน ตลอดจนการเชื่อมโยงการถ่ายทอดความรู้ที่เกี่ยวกับการขับเคลื่อนด้วยโมเดลเศรษฐกิจ BCG (BCG Economy Model) และความรู้ เทคโนโลยีจากศูนย์ AIC (Agritech and Innovation Center) มาถ่ายทอดสู่เกษตรกรตามความเหมาะสมของแต่ละพื้นที่ โดยเน้นประเด็นหลักในการเพิ่มประสิทธิภาพการผลิตสินค้าเกษตร (ลดต้นทุนการผลิต เพิ่มผลผลิต และพัฒนาคุณภาพผลผลิต) ประกอบด้วย หลักสูตรหลัก หลักสูตรบังคับ และหลักสูตรเสริม ดังนี้

2.1) หลักสูตรหลัก ได้แก่ Zoning การลดต้นทุน การเพิ่มผลผลิต การพัฒนาคุณภาพผลผลิต/การจัดทำมาตรฐานการผลิต การจัดการด้านการตลาด การแปรรูป/การเพิ่มมูลค่าผลผลิต   
การจัดการโรคและแมลงศัตรูพืช ความรู้ด้านการเกษตรทั่วไป เช่น ทางเลือกในการผลิตตามความต้องการ  
ของชุมชน การผลิตตามกิจกรรมแปลงใหญ่ เป็นต้น

2.2) หลักสูตรบังคับ ได้แก่ เศรษฐกิจพอเพียง เกษตรทฤษฎีใหม่ เกษตรผสมผสาน และการจัดทำบัญชีครัวเรือน

2.3) หลักสูตรเสริม เช่น การใช้น้ำอย่างรู้คุณค่า องค์กรเกษตรกร วิสาหกิจชุมชน   
แผนธุรกิจ อาชีพเสริมเพิ่มรายได้ หรือหลักสูตรอื่น ๆ ที่สอดคล้องกับความต้องการและบริบทของชุมชน

**3) พัฒนาฐานเรียนรู้** เพื่อให้เป็นจุดถ่ายทอดเทคโนโลยี จุดสาธิตของศูนย์เรียนรู้ฯ   
ที่สอดคล้องและสนับสนุนกับหลักสูตรการเรียนรู้ โดยให้มีองค์ความรู้ของฐานการเรียนรู้นั้น ๆ ประจำไว้ที่  
ฐานเรียนรู้ด้วย เพื่อให้ผู้สนใจสามารถเข้ามาศึกษาเรียนรู้ได้ด้วยตนเอง ทั้งนี้ สามารถประสานงานและบูรณาการกับหน่วยงานต่าง ๆ ในการสนับสนุนการพัฒนาฐานเรียนรู้ตามบทบาทของแต่ละหน่วยงาน

**4) พัฒนาแปลงเรียนรู้** มีการปรับปรุงและพัฒนาแปลงเรียนรู้ของเกษตรกรต้นแบบ เพื่อให้มีความพร้อมในการถ่ายทอดความรู้ในเรื่องของการลดต้นทุนและเพิ่มประสิทธิภาพการผลิตสินค้าเกษตร โดยยึดหลักปรัชญาของเศรษฐกิจพอเพียง รวมทั้งจัดทำป้ายแปลงเรียนรู้ให้เห็นได้ชัดเจน

**5) พัฒนาพื้นที่บริเวณ ศพก.** จัดทำ/ปรับปรุง ข้อมูลประจำศูนย์ฯ สิ่งอำนวยความสะดวก ให้มีความพร้อมในการให้บริการด้านการเกษตร โดยสำนักงานเกษตรอำเภอ เกษตรกรต้นแบบ และเจ้าของศูนย์เครือข่าย ประสานงานและบูรณาการกับหน่วยงานต่าง ๆ ในการสนับสนุนการพัฒนา ศพก.

**6) แผนที่แสดงที่ตั้ง ศพก. และศูนย์เครือข่าย** เพื่อให้มีการเสริมหนุนระหว่าง ศพก.   
กับศูนย์เครือข่าย ในการถ่ายทอดความรู้และการให้บริการด้านการเกษตรของชุมชน ทั้งนี้ ต้องมี **“แผนที่แสดงที่ตั้ง ศพก. และศูนย์เครือข่าย พร้อมเทคโนโลยีเด่นแต่ละศูนย์”** ติดตั้งใน ศพก.หลัก (ภาคผนวก 4)โดยสามารถปรับรูปแบบได้ตามความเหมาะสมสวยงาม

**งบประมาณ :** เพื่อเป็นค่าใช้จ่ายในการพัฒนาศักยภาพ ศพก. สำหรับการจัดทำฐานเรียนรู้ แปลงเรียนรู้ และพื้นที่บริเวณ ศพก. เช่น ค่าวัสดุอุปกรณ์ ปัจจัยการผลิตต่าง ๆ ค่าจัดทำป้ายแปลง/ป้ายฐานเรียนรู้ และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**หมายเหตุ :** • สำนักงานเกษตรอำเภอ ปรับปรุงข้อมูล ศพก. หลัก ทุกอำเภอให้เป็นปัจจุบัน โดยจัดทำข้อมูลทำเนียบ ศพก. หลัก ความยาวไม่เกิน 2 หน้ากระดาษ (ภาคผนวก 6) และบัญชี ศพก. (ภาคผนวก 7.1) ส่งให้กลุ่มยุทธศาสตร์และสารสนเทศในรูปแบบไฟล์ข้อมูลที่บันทึกเป็น Word และ Pdf ทาง **E-mail:** [phetchaburi03@doae.go.th ภายใน](mailto:phetchaburi03@doae.go.th%20ภายใน)วันที่ 24 กุมภาพันธ์ 2566 เพื่อตรวจสอบและรวบรวมส่งต่อให้กองวิจัยและพัฒนางานส่งเสริมการเกษตรต่อไป

• สำนักงานเกษตรจังหวัด ตรวจสอบ รวบรวมข้อมูลทำเนียบ ศพก. หลัก (ภาคผนวก 6) และจัดทำบัญชี ศพก. (ภาคผนวก 7.2) เป็นภาพรวมจังหวัด ส่งให้กองวิจัยและพัฒนางานส่งเสริมการเกษตร ในรูปแบบไฟล์ข้อมูลที่บันทึกเป็น Word และ Pdf ทาง E-mail : doaeresearch20@gmail.com **ภายในวันที่ 28 กุมภาพันธ์ 2566**

• การปรับเปลี่ยน ศพก. หลัก (ข้อมูลไม่เหมือนกับในปี 2565) ให้ดำเนินการตามแนวทางปฏิบัติสำหรับการปรับเปลี่ยนศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) หลัก และศูนย์เครือข่าย (ภาคผนวก 5) และสามารถดาวน์โหลดตัวอย่างเอกสารแนบเพิ่มเติมในการปรับเปลี่ยน ศพก. ได้จากเว็บไซต์ ศพก. รายละเอียดตามลิงค์ <http://alc.doae.go.th/?p=7004> และหากการปรับเปลี่ยน ศพก. ดังกล่าว ยังไม่ผ่านมติเห็นชอบของคณะกรรมการขับเคลื่อนงานด้านการเกษตรระดับจังหวัด ขอให้ทำข้อมูลทำเนียบและบัญชี ศพก. หลัก เดิมมาก่อน

**5.1.2 พัฒนาศูนย์เครือข่ายอื่นๆ (ยกเว้น ศจช. และ ศดปช.)** ให้มีความพร้อมในการเสริมหนุน และเชื่อมโยงการขับเคลื่อนการดำเนินงาน ศพก. ดำเนินการโดย เกษตรกรต้นแบบ คณะกรรมการ ศพก.   
และสำนักงานเกษตรอำเภอ ร่วมกันวิเคราะห์ศักยภาพของศูนย์เครือข่าย (ยกเว้น ศจช. และ ศดปช.)   
เพื่อพัฒนาให้มีความพร้อมในการเป็นจุดเรียนรู้/แหล่งเรียนรู้ทางการเกษตรด้านต่าง ๆ โดยการจัดทำแผนและแนวทางการพัฒนาศูนย์เครือข่ายพร้อมทั้งเสนอให้คณะกรรมการขับเคลื่อนงานด้านการเกษตรระดับจังหวัดทราบด้วย และดำเนินการพัฒนาศูนย์เครือข่ายตามแผน อำเภอละ 2 ศูนย์ โดยมีกรอบการพิจารณาคัดเลือก ดังนี้

1) เป็นศูนย์เครือข่ายที่มีการทำงานเชื่อมโยงกับ ศพก. มาอย่างต่อเนื่อง และมีการบันทึกข้อมูลในระบบรายงาน ศพก. (<https://learningpoint.doae.go.th/login>) หัวข้อ “รายงานการดำเนินงานศูนย์เครือข่ายของ ศพก.”

2) เป็นศูนย์เครือข่ายที่มีศักยภาพในการสนับสนุนการดำเนินงานของ ศพก. แต่ยังไม่ได้รับการสนับสนุนงบประมาณจากภาครัฐ

3) เป็นศูนย์เครือข่ายที่ยังไม่ได้รับการสนับสนุนงบประมาณการพัฒนาศูนย์เครือข่าย ศพก. จากกรมส่งเสริมการเกษตรในปีงบประมาณ พ.ศ. 2565

4) ในการพิจารณาคัดเลือกศูนย์เครือข่าย ขอให้เป็นมติคณะกรรมการ ศพก. และปรากฏในรายงานการประชุมคณะกรรมการ ศพก. ระดับอำเภอ ด้วย

5) กรณีนอกเหนือจากเกณฑ์การพิจารณา 4 ข้อดังกล่าว ขอให้ใช้มติคณะกรรมการ ศพก. ระดับอำเภอ และปรากฏในรายงานการประชุมคณะกรรมการ ศพก. ด้วย

**งบประมาณ :** เพื่อเป็นค่าใช้จ่ายในการพัฒนาศักยภาพ ศพก. สำหรับการจัดทำฐานเรียนรู้ แปลงเรียนรู้ และพื้นที่บริเวณ ศพก. เช่น ค่าวัสดุอุปกรณ์ ปัจจัยการผลิตต่าง ๆ ค่าจัดทำป้ายแปลง/ป้ายฐานเรียนรู้ และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**หมายเหตุ :** • สำนักงานเกษตรอำเภอจัดทำข้อมูลทำเนียบศูนย์เครือข่าย (อำเภอละ 2 ศูนย์) เฉพาะศูนย์เครือข่ายที่ผ่านมติเห็นชอบของคณะกรรมการ ศพก. ระดับอำเภอ ให้ได้รับการสนับสนุนงบประมาณประจำปีงบประมาณ พ.ศ. 2566 ความยาวไม่เกิน 2 หน้ากระดาษ (ภาคผนวก 8) และบัญชีศูนย์เครือข่าย เฉพาะศูนย์เครือข่ายได้รับการสนับสนุนงบประมาณประจำปีงบประมาณ พ.ศ. 2566 (ภาคผนวก 9.1) ส่งให้กลุ่มยุทธศาสตร์และสารสนเทศในรูปแบบไฟล์ข้อมูลที่บันทึกเป็น Word และ Pdf ทาง **E-mail:** [phetchaburi03@doae.go.th ภายใน](mailto:phetchaburi03@doae.go.th%20ภายใน)วันที่ 24 กุมภาพันธ์ 2566 เพื่อตรวจสอบและรวบรวมส่งให้กองวิจัยและพัฒนางานส่งเสริมการเกษตรต่อไป

• สำนักงานเกษตรจังหวัด ตรวจสอบ รวบรวมข้อมูลทำเนียบศูนย์เครือข่าย (ภาคผนวก 8) และจัดทำบัญชีศูนย์เครือข่าย (ภาคผนวก 9.2) เป็นภาพรวมจังหวัด ส่งให้กองวิจัยและพัฒนางานส่งเสริมการเกษตร ในรูปแบบไฟล์ข้อมูลที่บันทึกเป็น Word และ Pdf ทาง E-mail : doaeresearch20@gmail.com **ภายในวันที่ 28 กุมภาพันธ์ 2566**

• การปรับเปลี่ยนศูนย์เครือข่าย (ข้อมูลไม่เหมือนกับในปี 2565) ให้ดำเนินการตามแนวทางปฏิบัติสำหรับการปรับเปลี่ยนศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) หลัก และศูนย์เครือข่าย (ภาคผนวก 5) โดยสามารถดูตัวอย่างเอกสารแนบเพิ่มเติมในการปรับเปลี่ยน ศพก. ได้จากเว็บไซต์ ศพก. รายละเอียดตามลิงค์ <http://alc.doae.go.th/?p=7004>

**5.2 พัฒนาเกษตรกร** ประกอบด้วย 2 กิจกรรม ดังนี้

**5.2.1 พัฒนาประธานศูนย์เครือข่าย** จำนวน 80 ราย (อำเภอละ 10 ราย) ดำเนินการโดย สำนักงานเกษตรจังหวัด/อำเภอ ร่วมกันวิเคราะห์ กำหนดประเด็นการพัฒนาประธานศูนย์เครือข่าย 1 ครั้ง เพื่อพัฒนาศักยภาพของประธานศูนย์เครือข่าย ในประเด็น การผลิตสินค้าเกษตรปลอดภัย การใช้นวัตกรรมและเทคโนโลยีที่เหมาะสมกับการเกษตรในพื้นที่ ความรู้ที่เกี่ยวข้องกับการขับเคลื่อนด้วยโมเดลเศรษฐกิจ BCG (BCG Economy Model) การเรียนรู้ผ่านเทคโนโลยีออนไลน์ หรือ ในประเด็นอื่น ๆ ตามความเหมาะสมและความต้องการของผู้เข้ารับการอบรม ตลอดจนการเชื่อมโยงการถ่ายทอดความรู้/เทคโนโลยี/นวัตกรรมการเกษตร จากศูนย์ AIC (Agritech and Innovation Center) มาถ่ายทอดสู่เกษตรกรตามความเหมาะสมของแต่ละพื้นที่

**งบประมาณ :** เพื่อเป็นค่าใช้จ่ายสำหรับการถ่ายทอดความรู้ เช่น ค่าอาหาร ค่าอาหารว่างและเครื่องดื่ม ค่าวัสดุอุปกรณ์ใช้ในการถ่ายทอดความรู้ และฝึกปฏิบัติ ค่าวิทยากร ค่าพาหนะ ค่าเบี้ยเลี้ยง และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**หมายเหตุ :** • รายชื่อศูนย์เครือข่ายรายจังหวัด สามารถตรวจสอบได้ที่เว็บไซต์ ศพก. (http://alc.doae.go.th) หัวข้อ “บัญชีศูนย์เครือข่าย ของ ศพก. ประจำปีงบประมาณ พ.ศ. 2566”

• สำนักงานเกษตรจังหวัด/อำเภอ สามารถปรับเปลี่ยนรูปแบบแนวทาง  
การพัฒนาประธานศูนย์เครือข่าย (อบรม/ดูงาน) ให้เหมาะสมตามสถานการณ์ในแต่ละพื้นที่และในช่วงเวลานั้น ๆ

**5.2.2 จัดกระบวนการเรียนรู้ให้กับเกษตรกรผู้นำ** จำนวน 240 ราย (อำเภอละ 30 ราย) ดำเนินการ ดังนี้

1) สำนักงานเกษตรจังหวัด สำนักงานเกษตรอำเภอ และคณะกรรมการ ศพก./ศูนย์เครือข่าย ร่วมกันวิเคราะห์ข้อมูลการผลิตพืชในพื้นที่และเลือกพืชที่ได้รับความสนใจหรือพืชเศรษฐกิจหลัก  
ของพื้นที่นั้น 1 ชนิด หรือประเด็นการเกษตรที่ต้องการพัฒนาของพื้นที่นั้น ๆ เพื่อกำหนดการจัดกระบวนการเรียนรู้ควบคู่กับการปฏิบัติให้กับเกษตรกรผู้นำตามหลักสูตรและแผนการเรียนรู้ที่กำหนด เน้นกระบวนการเรียนรู้อย่างต่อเนื่องตลอดฤดูกาลผลิตตามกระบวนการโรงเรียนเกษตรกร

2) สำนักงานเกษตรจังหวัด/อำเภอ ร่วมกันจัดกระบวนการเรียนรู้ตามกระบวนการโรงเรียนเกษตรกร ให้กับเกษตรกรผู้นำ เกษตรกรรายใหม่ เกษตรกรที่เป็นสมาชิกแปลงใหญ่ หรือเกษตรกร  
ที่เตรียมเพื่อจะเข้าเป็นสมาชิกแปลงใหญ่ จำนวน 30 ราย/อำเภอ **เพื่อบ่มเพาะเกษตรกรไปสู่การส่งเสริมการเกษตรแบบแปลงใหญ่** ซึ่งกำหนดให้จัดกระบวนการเรียนรู้ จำนวน 2 ครั้ง ณ ศพก. หรือ ศูนย์เครือข่าย และให้มีการศึกษาดูงาน จำนวน 1 ครั้ง ณ สถานที่ที่มีองค์ความรู้ เทคโนโลยี และนวัตกรรมที่เหมาะสม   
หรือประเด็นความรู้ที่เกี่ยวข้องกับการขับเคลื่อนด้วยโมเดลเศรษฐกิจ BCG (BCG Economy Model)   
หรือประเด็นเนื้อหาวิชาการเรียนรู้ที่สอดคล้องกับหลักสูตรที่อบรม ตามมติของที่คณะกรรมการ ศพก.   
ที่ร่วมกันพิจารณาถึงความเหมาะสม โดยเกษตรกรที่ร่วมกิจกรรมทั้ง 3 ครั้ง ควรเป็นเกษตรกรรายเดียวกัน

ทั้งนี้ การจัดกระบวนการเรียนรู้สามารถบูรณาการโครงการจากหน่วยงานต่าง ๆ   
ทั้งภายในและภายนอกกรมส่งเสริมการเกษตร เข้ามาสนับสนุนการดำเนินการได้ ตลอดจนการเชื่อมโยง  
การถ่ายทอดความรู้/เทคโนโลยี/นวัตกรรมการเกษตร จากศูนย์ AIC (Agritech and Innovation Center)   
มาถ่ายทอดสู่เกษตรกรตามความเหมาะสมของแต่ละพื้นที่

**งบประมาณ :** เพื่อเป็นค่าใช้จ่ายสำหรับการถ่ายทอดความรู้ เช่น ค่าอาหาร ค่าอาหารว่างและเครื่องดื่ม ค่าวัสดุอุปกรณ์ใช้ในการถ่ายทอดความรู้ และฝึกปฏิบัติ ค่าวิทยากร ค่าพาหนะ ค่าเบี้ยเลี้ยง   
และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**หมายเหตุ :** เมื่อดำเนินการอบรมเกษตรกรในแต่ละครั้งเสร็จสิ้นแล้ว ให้สำนักงานเกษตรอำเภอบันทึกข้อมูลการอบรมเกษตรกรผู้นำในระบบรายงานศพก.(<https://learningpoint.doae.go.th/login>) หัวข้อ “รายงานสรุปการจัดอบรมเกษตรกร”

**5.3 สนับสนุนการให้บริการของ ศพก. และศูนย์เครือข่าย** ประกอบด้วยกิจกรรม ดังนี้

**5.3.1 การจัดงานวันถ่ายทอดเทคโนโลยีเพื่อเริ่มต้นฤดูกาลผลิตใหม่ (Field Day)** อย่างน้อยจังหวัดละ 1 จุด ซึ่งเกษตรกรที่เข้าร่วมงานต้องมาจากทุกอำเภอ อย่างน้อยอำเภอ  
ละ 30 ราย มีแนวทางดำเนินการ ดังนี้

1) สำนักงานเกษตรจังหวัด สำนักงานเกษตรอำเภอ หน่วยงานภาคีเครือข่าย   
และคณะกรรมการ ศพก./ศูนย์เครือข่าย ร่วมกันวิเคราะห์สถานการณ์การเกษตรในพื้นที่ พิจารณาคัดเลือกชนิดพืช/สถานการณ์การเกษตรที่สำคัญ หรือประเด็นเร่งด่วนมากำหนดเป็นเป้าหมายหลักในการนำเสนอการจัดงาน Field Day เพื่อวางแผนและกำหนดประเด็นการจัดงาน

2) สำนักงานเกษตรจังหวัด สำนักงานเกษตรอำเภอ หน่วยงานภาคีเครือข่าย และคณะกรรมการ ศพก./ศูนย์เครือข่าย ร่วมกันจัดงานให้สอดคล้องกับชนิดพืชหลัก/ประเด็นหลักที่ได้กำหนดไว้ โดยสามารถใช้สถานที่จัดงาน ณ ศพก./ ศูนย์เครือข่าย ศพก./ แปลงใหญ่/ สถาบันการศึกษาในพื้นที่/ ศูนย์ AIC/ หน่วยงานวิชาการ/ ภาคเอกชน หรือสถานที่อื่นๆ ที่มีความเหมาะสม มีเทคโนโลยี นวัตกรรมการเกษตร หรือมีองค์ความรู้ด้านการตลาด หรือ BCG Economy Model ที่สามารถเป็นสถานที่จัดกิจกรรม และมีจุดเรียนรู้/การถ่ายทอดเทคโนโลยีให้เกษตรกรได้ ซึ่งกิจกรรมในงานควรประกอบด้วย

2.1) กิจกรรมหลัก ได้แก่ จุดเรียนรู้/สถานีเรียนรู้ต่างๆ ที่มีเนื้อหาสอดคล้อง  
กับเป้าหมายและประเด็นการถ่ายทอดเทคโนโลยี

2.2) กิจกรรมรอง ได้แก่ การนำเสนอนิทรรศการความรู้และเทคโนโลยีที่เหมาะสม หรือ BCG Economy Model ซึ่งเกษตรกรสามารถนำไปปฏิบัติ หรือศึกษาค้นคว้าเพิ่มเติมได้ จากหน่วยงานร่วมบูรณาการ ศูนย์ AIC (Agritech and Innovation Center) สถาบันการศึกษา ภาคเอกชน และอื่นๆ   
ที่เกี่ยวข้อง รวมถึงการให้บริการด้านการเกษตรของหน่วยงานต่างๆ

2.3) กิจกรรมเสริม เช่น การแสดงและจำหน่ายสินค้าของกลุ่ม/สถาบันเกษตรกร/วิสาหกิจชุมชน ฯลฯ

ทั้งนี้ สามารถศึกษารายละเอียดเพิ่มเติมได้ใน (ภาคผนวก 10)

**งบประมาณ :** เพื่อเป็นค่าใช้จ่ายสำหรับการจัดงาน เช่น ค่าอาหาร ค่าอาหารว่าง  
และเครื่องดื่ม ค่าวัสดุอุปกรณ์ใช้ในการถ่ายทอดความรู้ และฝึกปฏิบัติ ค่าวิทยากร ค่าพาหนะ และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**หมายเหตุ :** • สำนักงานเกษตรอำเภอบันทึกแผนการจัดงาน Field Day ปี 2566   
ในระบบรายงาน ศพก. (https:learningpoint.doae.go.th/login) หัวข้อ “รายงานแผนดำเนินงานการจัด Field Day”กรณีจัดงานรวมกันหลายอำเภอในครั้งนั้น ณ สถานที่เดียวกัน ให้แต่ละอำเภอบันทึกข้อมูลแผนการจัดงาน (วันที่/สถานที่/ประเด็นอื่นๆ) ให้เหมือนกันทุกอำเภอ และทุกอำเภอต้องมีการบันทึกแผน  
การจัดงาน Field Day

**ตัวอย่าง** การจัดงาน ณ ศพก.หลัก อ.เมือง จ.ชัยนาท ร่วมกันจัดงาน 3 อำเภอ ในวันที่ 1 ก.พ. 66 ให้บันทึกข้อมูล คือ วันที่จัดงาน 1 ก.พ. 66 สถานที่ ณ ศพก.หลัก อ.เมือง จ.ชัยนาท และประเด็นอื่นๆ ตามแบบบันทึกให้ถูกต้องตรงกันและครบถ้วน

• สำนักงานเกษตรอำเภอบันทึกผลการจัดงาน Field day ปี 2566 ในระบบรายงาน ศพก. (https:learningpoint.doae.go.th/login) หัวข้อ “รายงานการดำเนินงานการจัด Field Day” เมื่อดำเนินการจัดงาน Field Day เสร็จสิ้นแล้ว ให้ถูกต้อง ครบถ้วน ทุกประเด็น กรณีจัดงานรวมกันหลายอำเภอในครั้งนั้น ณ สถานที่เดียวกัน ให้แต่ละอำเภอบันทึกข้อมูลแผนการจัดงาน (วันที่/สถานที่/ประเด็นอื่นๆ)  
ให้เหมือนกันทุกอำเภอ และทุกอำเภอต้องมีการบันทึกผลการจัดงาน Field Day

• ในกรณีจังหวัดที่มีเกษตรกรเข้าร่วมกิจกรรม Field Day เป็นจำนวนมากเกินกว่ามาตรการปฏิบัติตามแนวทางของศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิท-19) (ศบค.) และข้อกำหนดของทางผู้ว่าราชการจังหวัดนั้นๆ กำหนด เพื่อให้สามารถดำเนินกิจกรรมได้อย่างเรียบร้อย และมีความปลอดภัย จังหวัดสามารถพิจารณาดำเนินการได้ ดังนี้

- แบ่งเป้าหมายเกษตรกรที่เข้าร่วมงาน Field Day ออกเป็นกลุ่มย่อย หรือ

- แบ่งจำนวนครั้ง/แบ่งการจัดงานตามกลุ่มอำเภอ หรือ

- ปรับรูปแบบการจัดงานได้ตามความเหมาะสมของสภาพพื้นที่และสถานการณ์   
 ในช่วงเวลานั้น ๆ

**5.3.2 ประเมินและติดตามการจัดงาน Field Day**

กองวิจัยและพัฒนางานส่งเสริมการเกษตร ดำเนินการติดตามและประเมินผลการขับเคลื่อนการจัดงาน Field Day และการให้บริการของ ศพก. และให้คำปรึกษาแนะนำแก่เจ้าหน้าที่ผู้ปฏิบัติงาน เกษตรกร และชุมชน

**งบประมาณ :** เพื่อเป็นค่าใช้จ่ายสำหรับการเดินทางไปราชการ ค่าวัสดุสำนักงานและวัสดุคอมพิวเตอร์สำหรับจัดทำรายงาน และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**5.3.3 ประกวด ศพก. ดีเด่น** ประกอบด้วยกิจกรรม ดังนี้

**1) ประกวด ศพก. ดีเด่นระดับจังหวัด** ดำเนินการโดยสำนักงานเกษตรจังหวัดร่วมกับคณะกรรมการประกวด ศพก. ดีเด่น ระดับจังหวัด พิจารณาคัดเลือก ศพก. ที่มีผลสำเร็จในการดำเนินงานจังหวัดละ 1 ศูนย์ โดยใช้หลักเกณฑ์การคัดเลือก ศพก. ดีเด่น ตามที่กองวิจัยและพัฒนางานส่งเสริมการเกษตรกำหนดไว้ในการประกอบการพิจารณา พร้อมรายงานผลให้สำนักงานส่งเสริมและพัฒนาการเกษตร และกรมส่งเสริมการเกษตรทราบ เมื่อดำเนินการเสร็จสิ้นแล้ว

**2) ประกวด ศพก. ดีเด่นระดับเขต** ดำเนินการโดยสำนักงานส่งเสริมและพัฒนาการเกษตรร่วมกับคณะกรรมการประกวด ศพก. ดีเด่น ระดับเขต พิจารณาคัดเลือก ศพก. ที่มีผลสำเร็จในการดำเนินงาน สสก.ละ 1 ศูนย์ โดยใช้หลักเกณฑ์การคัดเลือก ศพก. ดีเด่น ตามที่กองวิจัยและพัฒนางานส่งเสริมการเกษตรกำหนดไว้ในการประกอบการพิจารณา พร้อมรายงานผลให้กรมส่งเสริมการเกษตรทราบ เมื่อดำเนินการเสร็จสิ้นแล้ว

**3) ประกวด ศพก. ดีเด่นระดับประเทศ** ดำเนินการโดยกองวิจัยและพัฒนางานส่งเสริมการเกษตรร่วมกับคณะกรรมการประกวด ศพก. ดีเด่น ระดับประเทศ พิจารณาคัดเลือก ศพก. ดีเด่น ระดับเขต จากทุกเขต เพื่อให้ได้ ศพก. ดีเด่น ระดับประเทศ

**งบประมาณ :** เพื่อเป็นค่าใช้จ่ายในการดำเนินการประกวด เช่น ค่าใช้จ่ายสำหรับการประชุม ค่าใช้จ่ายสำหรับเดินทางไปราชการ ค่าวัสดุสำนักงานและวัสดุคอมพิวเตอร์สำหรับจัดทำรายงาน ค่าใช้จ่ายในการจัดสถานที่ ค่าใช้จ่ายในการจัดทำวีดิทัศน์ ค่าเอกสาร ค่าจัดทำโล่รางวัล ค่าเงินรางวัล ค่าใบประกาศเกียรติคุณ และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**หมายเหตุ :** • แนวทางการดำเนินงานรายกิจกรรม รูปแบบการรายงานผล ตลอดจนหลักเกณฑ์การคัดเลือก ศพก. ดีเด่น กองวิจัยและพัฒนางานส่งเสริมการเกษตรจะแจ้งให้ทราบต่อไป

**5.3.4 วัสดุสำนักงาน**

กองวิจัยและพัฒนางานส่งเสริมการเกษตร ดำเนินการสนับสนุนวัสดุ และอุปกรณ์สำนักงานเพื่อการดำเนินกิจกรรมโครงการ ศพก. ในส่วนกลาง

**งบประมาณ :** เพื่อเป็นค่าใช้จ่ายสำหรับจัดซื้อ จัดหาวัสดุ อุปกรณ์ และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**5.4 บริหารจัดการเพื่อขับเคลื่อนการดำเนินงาน**

**5.4.1 ประชุมคณะทำงานและคณะกรรมการเครือข่าย ศพก.**

**1) ประชุมเชิงปฏิบัติการเพื่อเพิ่มประสิทธิภาพการดำเนินงาน ศพก. ปี 2566 (Online)** กองวิจัยและพัฒนางานส่งเสริมการเกษตรจัดประชุมเชิงปฏิบัติการเพื่อเพิ่มประสิทธิภาพการดำเนินงาน ศพก. (รูปแบบออนไลน์) โดยชี้แจง สร้างความเข้าใจแนวทางการดำเนินงานกิจกรรมต่าง ๆ ของโครงการ ศพก. ปี 2566 และเสริมสร้างประสิทธิภาพการดำเนินงานโครงการ แก่เจ้าหน้าที่ผู้รับผิดชอบงาน ศพก. ระดับส่วนกลาง เขต และจังหวัด

**งบประมาณ :** เพื่อเป็นค่าใช้จ่ายสำหรับการจัดประชุม เช่น ค่าวัสดุอุปกรณ์   
ค่าเอกสารประกอบการประชุม ค่าอาหาร ค่าอาหารว่างและเครื่องดื่ม และค่าใช้จ่ายอื่น ๆ ที่เกี่ยวข้องกับ  
การดำเนินกิจกรรม

**การประชุมคณะกรรมการเครือข่าย ศพก. และแปลงใหญ่ทุกระดับ (ประเทศ เขต จังหวัด และอำเภอ**

เป็นการขับเคลื่อนการดำเนินงานเครือข่าย ศพก. ให้เกิดเป็นรูปธรรม จึงจัดให้มีเวทีเชื่อมโยง ศพก. และแปลงใหญ่ในทุกระดับ เพื่อให้เกิดการประสานการทำงานเครือข่ายด้านการผลิต   
ด้านการตลาด รวมทั้งองค์ความรู้ต่างๆ โดยมี ศพก. และศูนย์เครือข่าย เป็นฐานเรียนรู้และเป็นแหล่งองค์ความรู้ในการเพิ่มประสิทธิภาพการผลิตสินค้าเกษตร ตลอดจนเป็นการบ่มเพาะเกษตรกรที่เข้าเป็นสมาชิกแปลงใหญ่ต่อไป โดยให้คณะกรรมการเครือข่าย ศพก. และแปลงใหญ่ ได้พบปะแลกเปลี่ยนเรียนรู้และเชื่อมโยงการดำเนินงานกันทั่งระดับประเทศ เขต จังหวัด และคณะกรรมการ ศพก. ระดับอำเภอ ประกอบด้วย

**2) ประชุมคณะกรรมการเครือข่าย ศพก. และแปลงใหญ่ ระดับประเทศ** ส่วนกลาง (กองวิจัยและพัฒนางานส่งเสริมการเกษตร) จัดประชุมคณะกรรมการเครือข่าย ศพก. และแปลงใหญ่ระดับประเทศ เพื่อประสานเชื่อมโยง วางแผน และขับเคลื่อนการดำเนินงานร่วมกัน โดยดำเนินการจัดประชุมร่วมกับสำนักส่งเสริมและจัดการสินค้าเกษตร อย่างน้อย 4 ครั้ง ซึ่งสามารถดำเนินการจัดได้ 2 รูปแบบ ทั้งการประชุมรูปแบบปกติ (Onsite) หรือจัดประชุมรูปแบบออนไลน์ ทั้งนี้ ในการจัดประชุมสามารถปรับเปลี่ยนรูปแบบ  
การจัดประชุมได้ตามสถานการณ์ที่เกิดขึ้นในช่วงเวลานั้นๆ

**งบประมาณ :** เพื่อเป็นค่าใช้จ่ายสำหรับการจัดประชุม เช่น ค่าวัสดุอุปกรณ์   
ค่าเอกสารประกอบการประชุม ค่าอาหาร ค่าอาหารว่างและเครื่องดื่ม ค่าเบี้ยเลี้ยง ค่าพาหนะ และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**3) ประชุมคณะกรรมการเครือข่าย ศพก. และแปลงใหญ่ ระดับเขต** สำนักงานส่งเสริมและพัฒนาการเกษตร เป็นผู้ดำเนินการจัดการประชุมคณะกรรมการเครือข่าย ศพก. และแปลงใหญ่ ระดับเขต เพื่อเป็นการประสานงานเชื่อมโยงการขับเคลื่อน ศพก. และแปลงใหญ่ ของจังหวัดต่างๆ ในพื้นที่รับผิดชอบ โดยมีการดำเนินการจัดร่วมกับผู้รับผิดชอบส่งเสริมการเกษตรแบบแปลงใหญ่ อย่างน้อย 4 ครั้ง ซึ่งสามารถดำเนินการจัดได้ 2 รูปแบบ ทั้งการประชุมรูปแบบปกติ (Onsite) หรือจัดประชุมรูปแบบออนไลน์ ทั้งนี้ ในการจัดประชุมสามารถปรับเปลี่ยนรูปแบบการจัดประชุมได้ตามสถานการณ์ที่เกิดขึ้นในช่วงเวลานั้นๆ

**งบประมาณ :** เพื่อเป็นค่าใช้จ่ายสำหรับการจัดประชุม เช่น ค่าวัสดุอุปกรณ์   
ค่าเอกสารประกอบการประชุม ค่าอาหาร ค่าอาหารว่างและเครื่องดื่ม ค่าเบี้ยเลี้ยง ค่าพาหนะ และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**4) ประชุมคณะกรรมการเครือข่าย ศพก. และแปลงใหญ่ ระดับจังหวัด** สำนักงานเกษตรจังหวัด เป็นผู้จัดการประชุมคณะกรรมการเครือข่าย ศพก. และแปลงใหญ่ ระดับจังหวัด เพื่อเป็นการประสานเชื่อมโยงการขับเคลื่อน ศพก. และแปลงใหญ่ของอำเภอต่างๆ ในจังหวัด โดยมีการดำเนินการจัดร่วมกับผู้รับผิดชอบส่งเสริมการเกษตรแบบแปลงใหญ่ อย่างน้อย 4 ครั้ง ซึ่งสามารถดำเนินการจัดได้ 2 รูปแบบ ทั้งการประชุมรูปแบบปกติ (Onsite) หรือจัดประชุมรูปแบบออนไลน์ ทั้งนี้ ในการจัดประชุมสามารถปรับเปลี่ยนรูปแบบการจัดประชุมได้ตามสถานการณ์ที่เกิดขึ้นในช่วงเวลานั้นๆ

**งบประมาณ :** เพื่อเป็นค่าใช้จ่ายสำหรับการจัดประชุม เช่น ค่าวัสดุอุปกรณ์   
ค่าเอกสารประกอบการประชุม ค่าอาหาร ค่าอาหารว่างและเครื่องดื่ม ค่าเบี้ยเลี้ยง ค่าพาหนะ และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**5) ประชุมคณะกรรมการเครือข่าย ศพก. และแปลงใหญ่ ระดับอำเภอ** เกษตรกรต้นแบบ (ประธานคณะกรรมการ ศพก.) ร่วมกับแปลงใหญ่ และเกษตรอำเภอ จัดประชุมเพื่อให้คณะกรรมการได้ร่วมกันวิเคราะห์และวางแผนการดำเนินงานของ ศพก. และแปลงใหญ่ การรับรองศูนย์เครือข่าย การบริหารจัดการเพื่อขับเคลื่อนการดำเนินงาน การสรุปผลการดำเนินงาน และอื่นๆ ตามความเหมาะสม โดยมีการดำเนินการจัดร่วมกับผู้รับผิดชอบส่งเสริมการเกษตรแบบแปลงใหญ่ อย่างน้อย 4 ครั้ง เป็นการจัดการประชุมรูปแบบปกติ (Onsite)

**งบประมาณ :** เพื่อเป็นค่าใช้จ่ายสำหรับการจัดประชุม เช่น ค่าวัสดุอุปกรณ์ ค่าเอกสารประกอบการประชุม ค่าอาหาร ค่าอาหารว่างและเครื่องดื่ม ค่าเบี้ยเลี้ยง ค่าพาหนะ และค่าใช้จ่ายอื่น ๆ   
ที่เกี่ยวข้องกับการดำเนินกิจกรรม

**หมายเหตุ** : • ในข้อ 2) – 5) ให้ดำเนินการจัดประชุม 2 เครือข่าย (ศพก. และแปลงใหญ่) **ร่วมกันทุกระดับ** (ประเทศ เขต จังหวัด และอำเภอ)จำนวน 4 ครั้ง/ปี โดย**บูรณาการงบประมาณการจัดประชุม**จากโครงการศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) ร่วมกับโครงการแปลงใหญ่

**5.4.2 พัฒนาประธาน ศพก. เพื่อเตรียมความพร้อมสู่ผู้ประกอบการด้านเกษตร** ส่วนกลาง (กองวิจัยและพัฒนางานส่งเสริมการเกษตร) จัดกิจกรรมพัฒนาประธาน ศพก. เพื่อเตรียมความพร้อม  
สู่ผู้ประกอบการด้านเกษตร ให้แก่ ประธาน ศพก. ระดับจังหวัด เจ้าหน้าที่จังหวัด/เขต ประกอบด้วยกิจกรรม ดังนี้

1) การจัดทำหลักสูตรการพัฒนาประธาน ศพก. เพื่อเตรียมความพร้อมสู่ผู้ประกอบการด้านเกษตร

2) จัดอบรมหลักสูตรการพัฒนาประธาน ศพก. ระดับจังหวัด เพื่อเตรียมความพร้อม  
สู่ผู้ประกอบการด้านเกษตร

3) การประเมินผลและติดตามผู้ผ่านการอบรม

**งบประมาณ :** เพื่อเป็นค่าใช้จ่ายสำหรับการจัดสัมมนา เช่น ค่าวัสดุอุปกรณ์ ค่าเอกสารประกอบการสัมมนา ค่าอาหาร ค่าอาหารว่างและเครื่องดื่ม ค่าเบี้ยเลี้ยง ค่าที่พัก ค่าพาหนะ ค่าวิทยากร และค่าใช้จ่ายอื่นๆ ที่เกี่ยวข้องกับการดำเนินกิจกรรม

**5.4.3 ส่งเสริมการพัฒนาแปลงต้นแบบ ศพก. ด้านเศรษฐกิจพอเพียง** การส่งเสริมการเกษตรตามหลักปรัชญาของเศรษฐกิจพอเพียง ในภูมิภาคของประเทศมีเกษตรกรดีเด่นที่มีประสบการณ์ความรู้   
นำหลักปรัชญาของเศรษฐกิจพอเพียงมาปรับใช้ในการทำเกษตรผสมผสาน หรือเกษตรทฤษฎีใหม่ จนประสบผลสำเร็จในอาชีพทางการเกษตร ได้รับการยอมรับเชิงประจักษ์จากเกษตรกรและหน่วยงานภาคส่วนต่างๆ เพื่อให้เป็นแหล่งเรียนรู้ในการพัฒนาเกษตรที่ยั่งยืน จึงควรมีการพัฒนาให้เป็นจุดเรียนรู้ต้นแบบด้านเศรษฐกิจพอเพียง และเชื่อมโยงเป็นเครือข่ายการเรียนรู้ของชุมชนและพื้นที่อื่นต่อไป โดยประกอบด้วยกิจกรรม ดังนี้

**1) ประชุมเชิงปฏิบัติการเพื่อส่งเสริมความรู้ด้านเศรษฐกิจพอเพียงสู่แปลงต้นแบบ  
ของ ศพก. (รูปแบบออนไลน์)**

1.1) ส่วนกลาง (กองวิจัยและพัฒนางานส่งเสริมการเกษตร) ดำเนินการคัดเลือกศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) ด้านเศรษฐกิจพอเพียง ในพื้นที่สำนักงานส่งเสริมและพัฒนาการเกษตรที่ 1 – 6 จำนวนเขตละ 1 ศูนย์ โดยคัดเลือกจาก ศพก. ที่ดำเนินกิจกรรมด้านเศรษฐกิจพอเพียง/เกษตรทฤษฎีใหม่/ไร่นาสวนผสม/เกษตรผสมผสาน และเป็นเกษตรกรดีเด่น สาขาอาชีพไร่นาสวนผสมระดับเขต ประจำปี พ.ศ.2565 เพื่อพัฒนาไปสู่เกษตรกรต้นแบบ ศพก. ด้านเศรษฐกิจพอเพียง

1.2) ส่วนกลาง (กองวิจัยและพัฒนางานส่งเสริมการเกษตร) ดำเนินการจัดประชุมเจ้าหน้าที่ที่เกี่ยวข้อง(ระดับเขต จังหวัด และระดับอำเภอ)ผ่านระบบประชุมทางไกลออนไลน์   
ทาง Application : Zoom Meetings เพื่อชี้แจงแนวทางการดำเนินงานพัฒนาแปลงเกษตรกรต้นแบบ วางแผนสำรวจความต้องการของเกษตรกร ส่งเสริมองค์ความรู้เชิงปฏิบัติการด้านเศรษฐกิจพอเพียง เพื่อพัฒนาไปสู่แปลงเกษตรกรต้นแบบของศูนย์เรียนรู้การเพิ่มประสิทธิภาพการผลิตสินค้าเกษตร สามารถเป็นต้นแบบให้แก่เกษตรกรทั่วไป

**งบประมาณ :** เพื่อเป็นค่าใช้จ่ายสำหรับการจัดประชุม เช่น ค่าวัสดุอุปกรณ์   
ค่าเอกสารประกอบการประชุม ค่าอาหาร ค่าอาหารว่างและเครื่องดื่ม และค่าใช้จ่ายอื่น ๆ ที่เกี่ยวข้อง  
กับการดำเนินกิจกรรม

**2) พัฒนาจุดเรียนรู้แปลงเกษตรกรต้นแบบ ศพก. ด้านเศรษฐกิจพอเพียง**

สำนักงานเกษตรจังหวัด ร่วมกับสำนักงานเกษตรอำเภอ ดำเนินการพัฒนาจุดเรียนรู้แปลงเกษตรกรต้นแบบ ศพก. ด้านเศรษฐกิจพอเพียง จำนวน 1 จุด ๆ ละไม่น้อยกว่า 4 ไร่ โดยการจัดหา/จัดซื้อปัจจัยการผลิตที่เหมาะสมตามแผนการผลิต และความต้องการของเกษตรกรตามบริบทของพื้นที่ จัดทำแผ่นป้ายแสดงข้อมูลจุดเรียนรู้ให้ชัดเจน เพื่อส่งเสริมการดำเนินการพัฒนาแปลงเกษตรกรต้นแบบในศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) ด้านเศรษฐกิจพอเพียง ให้เกิดเป็นรูปธรรมมีกิจกรรมอย่างต่อเนื่อง สามารถเป็นตัวอย่างการเรียนรู้ของเกษตรกรภายในชุมชนได้ ซึ่งการสนับสนุนปัจจัยการผลิตให้ดำเนินการจัดซื้อจัดจ้างตามแผนการผลิตและความต้องการของเกษตรกรตามบริบทของพื้นที่ โดยกรมส่งเสริมการเกษตร จัดสรรงบประมาณให้สำนักงานเกษตรจังหวัดที่ได้รับการคัดเลือก จำนวน 6 จังหวัด ๆ ละ 20,000 บาท (สองหมื่นบาทถ้วน) ทั้งนี้ การจัดซื้อปัจจัยการผลิตให้เป็นไปตามพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. 2560 รวมทั้งส่งข้อมูลให้กรมส่งเสริมการเกษตรทราบ ตามแบบฟอร์ม กจฟ.1 (ภาคผนวก 13) ภายในเดือนมีนาคม 2566

**งบประมาณ :** เพื่อเป็นค่าใช้จ่ายในการจัดซื้อ จัดหาปัจจัยการผลิต แผ่นป้าย   
และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**3) จัดกิจกรรมถ่ายทอดประสบการณ์ความรู้ที่ประสบผลสำเร็จในอาชีพของเกษตรเจ้าของแปลงต้นแบบ ศพก. ด้านเศรษฐกิจพอเพียง**

สำนักงานเกษตรจังหวัด และสำนักงานเกษตรอำเภอ ร่วมกับสำนักงานส่งเสริมและพัฒนาการเกษตรที่ 1 – 6 ดำเนินการกิจกรรมถ่ายทอดประสบการณ์ความรู้ที่ประสบผลสำเร็จในอาชีพ  
ของเกษตรกรเจ้าของแปลงต้นแบบ ศพก. ด้านเศรษฐกิจพอเพียง ให้กับเกษตรกรข้างเคียงที่สนใจเรียนรู้ ประชาชนทั่วไป และสถาบันการศึกษา ไม่น้อยกว่า 30 ราย พร้อมทั้ง จัดทำวีดิทัศน์สรุปผลกิจกรรมถ่ายทอดประสบการณ์ความรู้ที่โดดเด่น จำนวน 1 เรื่อง และเผยแพร่เป็นสาธารณประโยชน์ทางสังคมออนไลน์ ได้แก่ Facebook Youtube Line เป็นต้น รวมทั้งส่งข้อมูลให้กรมส่งเสริมการเกษตรทราบ ตามแบบฟอร์มกจฟ.2 (ภาคผนวก 14) ภายในเดือนกรกฎาคม 2566

**งบประมาณ :** เพื่อเป็นค่าใช้จ่ายสำหรับการถ่ายทอดความรู้ เช่น ค่าอาหาร ค่าอาหารว่างและเครื่องดื่ม ค่าวัสดุอุปกรณ์ใช้ในการถ่ายทอดความรู้ และฝึกปฏิบัติ ค่าพาหนะ และค่าใช้จ่ายอื่น ๆ   
ที่เกี่ยวข้องกับการดำเนินกิจกรรม

**4) ถอดบทเรียนและติดตามงานส่งเสริมการพัฒนาแปลงต้นแบบ ศพก. ด้านเศรษฐกิจพอเพียง**

4.1) ส่วนกลาง (กองวิจัยและพัฒนางานส่งเสริมการเกษตร) ติดตามผลการดำเนินงานส่งเสริมการพัฒนาแปลงต้นแบบศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) ด้านเศรษฐกิจพอเพียง โดยเข้าร่วมกิจกรรมถ่ายทอดประสบการณ์ความรู้ที่ประสบผลสำเร็จในอาชีพ และดำเนินการ  
ถอดบทเรียนเกษตรกรต้นแบบศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) ด้านเศรษฐกิจพอเพียง เพื่อเป็นแนวทางในการปรับปรุงการปฏิบัติงานด้านเศรษฐกิจพอเพียงให้บรรลุเป้าหมาย และสามารถเผยแพร่เป็นแหล่งศึกษาเรียนรู้ของเกษตรกร

**งบประมาณ :** เพื่อเป็นค่าใช้จ่ายสำหรับการเดินทางไปราชการ และค่าใช้จ่ายอื่น ๆ ที่เกี่ยวข้องกับการดำเนินกิจกรรม

4.2) จังหวัด โดยสำนักงานเกษตรจังหวัด และสำนักงานเกษตรอำเภอ ร่วมกับสำนักงานส่งเสริมและพัฒนาการเกษตรที่ 1 - 6 ดำเนินการถอดบทเรียนเกษตรกรต้นแบบศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) ด้านเศรษฐกิจพอเพียงจากกิจกรรมถ่ายทอดประสบการณ์ความรู้  
ที่ประสบผลสำเร็จในอาชีพของเกษตรกร เพื่อเป็นแนวทางในการปรับปรุงการปฏิบัติงานด้านเศรษฐกิจพอเพียงให้บรรลุเป้าหมาย และสามารถเผยแพร่เป็นแหล่งศึกษาเรียนรู้ของเกษตรกร

**งบประมาณ :** เพื่อเป็นค่าใช้จ่ายสำหรับการเดินทางไปราชการ ค่าวัสดุสำหรับจัดทำรายงาน และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**5) สรุปผลการดำเนินงานส่งเสริมการพัฒนาแปลงต้นแบบ ศพก. ด้านเศรษฐกิจพอเพียง**

สำนักงานเกษตรจังหวัด ร่วมกับสำนักงานเกษตรอำเภอ จัดทำเล่มรายงานสรุปผล  
การดำเนินงานส่งให้กรมส่งเสริมการเกษตรทราบ ภายในเดือนกรกฎาคม 2566 โดยมีประเด็น ดังนี้

5.1) ข้อมูลพื้นฐานเกษตรกร และแปลงต้นแบบ

5.2) ข้อมูลผลการพัฒนาแปลงต้นแบบ

5.3) ข้อมูลผลการจัดเวทีถ่ายทอดประสบการณ์ความรู้ที่ประสบผลสำเร็จในอาชีพของเกษตรกร

5.4) ปัญหาอุปสรรค และข้อเสนอแนะของหน่วยงานในพื้นที่ และเกษตรกรต้นแบบ

5.5) ภาพกิจกรรมต่าง ๆ ตามข้อ 5.1 – 5.4

**5.4.4 การประเมินผลการดำเนินงานโครงการ ศพก.** โดยหน่วยงานดำเนินการ ได้แก่ กองวิจัยและพัฒนางานส่งเสริมการเกษตร สำนักงานส่งเสริมและพัฒนาการเกษตรที่ 1 – 6 สำนักงานเกษตรจังหวัด และสำนักงานเกษตรอำเภอ ดังนี้

**1) การชี้แจงแนวทางการดำเนินการประเมินผลการดำเนินงานโครงการ ศพก.** กองวิจัยและพัฒนางานส่งเสริมการเกษตร ชี้แจงแนวทางฯ ในเวทีการประชุมเชิงปฏิบัติการเพื่อเพิ่มประสิทธิภาพ  
การดำเนินงาน ศพก. ปี 2566 แก่เจ้าหน้าที่ผู้รับผิดชอบงาน ศพก. ระดับเขต และจังหวัด

**2) การวางแผนดำเนินงาน และการเก็บข้อมูล**

2.1) สำนักงานเกษตรจังหวัด ร่วมกับสำนักงานเกษตรอำเภอดำเนินการวางแผน  
การประเมินผลการดำเนินงานโครงการ ศพก. ปี 2566 และส่ง**แผนการดำเนินงาน**ให้สำนักงานส่งเสริม  
และพัฒนาการเกษตร เพื่อรวบรวมส่งกองวิจัยและพัฒนางานส่งเสริมการเกษตร ทาง E-mail : [doaeresearch20@gmail.com](mailto:doaeresearch20@gmail.com)

2.2) สำนักงานเกษตรอำเภอจัดเก็บข้อมูลตามแบบสัมภาษณ์เกษตรกรผู้นำที่เข้ารับ  
การอบรมโครงการ ศพก. ปี 2566 ให้ถูกต้องครบถ้วน และบันทึกผลการสัมภาษณ์เกษตรกรผู้นำฯ   
ตามแบบฟอร์มที่กำหนด พร้อมส่งข้อมูลที่ถูกต้องเรียบร้อยให้สำนักงานเกษตรจังหวัด

2.3) สำนักงานเกษตรจังหวัด ตรวจสอบ รวบรวมข้อมูล และบันทึกผลการสัมภาษณ์เกษตรกรผู้นำฯ ตามแบบฟอร์มที่กำหนด พร้อมส่งข้อมูลถูกต้องเรียบร้อยให้สำนักงานส่งเสริมและพัฒนาการเกษตร

2.4) สำนักงานส่งเสริมและพัฒนาการเกษตรที่ 1-6 ตรวจสอบ รวบรวมข้อมูล   
และบันทึกผลการสัมภาษณ์เกษตรกรผู้นำฯ ตามแบบฟอร์มที่กำหนด และส่งข้อมูลถูกต้องเรียบร้อยให้กองวิจัยและพัฒนางานส่งเสริมการเกษตร ทาง E-mail : [doaeresearch20@gmail.com](mailto:doaeresearch20@gmail.com)

**3) การสรุปผลการประเมินโครงการ ศพก.**

กองวิจัยและพัฒนางานส่งเสริมการเกษตร ตรวจสอบ และรวบรวมผลการบันทึกข้อมูลของทุกจังหวัดและสรุปผลการประเมินโครงการ ศพก. ปี 2566

**หมายเหตุ :** • แนวทางการดำเนินงานรายกิจกรรม แบบสัมภาษณ์เกษตรกรฯ และแบบบันทึกผลการสัมภาษณ์เกษตรกรฯ กองวิจัยและพัฒนางานส่งเสริมการเกษตรจะแจ้งให้ทราบต่อไป

• ในกรณีที่ไม่สามารถเก็บข้อมูลรายได้ของเกษตรกรได้ครบตามรอบ  
การผลิต ภายในวันที่ 1 กันยายน 2566 เช่น รอบการเก็บเกี่ยวของไม้ผล เป็นต้น สามารถดำเนินการเก็บข้อมูลชนิดสินค้าดังกล่าวเกินเวลาที่กำหนดได้ โดยให้เก็บข้อมูลและบันทึกผลดังกล่าวเพิ่มเติมตามแบบฟอร์ม จัดส่งกองวิจัยและพัฒนางานส่งเสริมการเกษตร **ภายในวันที่ 1 ธันวาคม 2566**

**5.5 ติดตามและรายงานผลการดำเนินงาน ศพก.**

**5.5.1 ติดตามและรายงานผลการดำเนินงาน ศพก. ระดับส่วนกลาง** ดำเนินการโดยกองวิจัยและพัฒนางานส่งเสริมการเกษตร ติดตามและรายงานผลการขับเคลื่อนการดำเนินงานโครงการ ศพก. และการให้บริการของ ศพก. และให้คำปรึกษาแนะนำแก่เจ้าหน้าที่ผู้ปฏิบัติงาน เกษตรกร และชุมชน

**5.5.2 ติดตามและรายงานผลการดำเนินงาน ศพก. ระดับเขต** ดำเนินการโดยสำนักงานส่งเสริมและพัฒนาการเกษตรที่ 1 - 6 ติดตามและรายงานผลการขับเคลื่อนการดำเนินงานโครงการ ศพก. และการให้บริการของ ศพก. และให้คำปรึกษาแนะนำแก่เจ้าหน้าที่ผู้ปฏิบัติงาน เกษตรกร และชุมชน

**5.5.3 ติดตามและรายงานผลการดำเนินงาน ศพก. ระดับจังหวัด** ดำเนินการโดยสำนักงานเกษตรจังหวัด ติดตามและรายงานผลการขับเคลื่อนการดำเนินงานโครงการ ศพก. และการให้บริการ  
ของ ศพก. และให้คำปรึกษาแนะนำแก่เจ้าหน้าที่ผู้ปฏิบัติงาน เกษตรกร และชุมชน

**งบประมาณ :** เพื่อเป็นค่าใช้จ่ายสำหรับการติดตามและรายงานผลการขับเคลื่อนการดำเนินงานโครงการ ศพก. การจัดงาน Field Day การประเมินผล การประกวด ศพก. ดีเด่น เช่น ค่าเบี้ยเลี้ยง ค่าที่พัก   
ค่าพาหนะ ค่าจัดทำเอกสารรายงาน และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**ส่วนที่ 2 การดำเนินงานของศูนย์จัดการศัตรูพืชชุมชน (ศจช.) ศูนย์จัดการดินปุ๋ยชุมชน (ศดปช.)  
และการอารักขาพืช**

**ส่วนที่ 2 การดำเนินงานของศูนย์จัดการศัตรูพืชชุมชน (ศจช.)**

**5.6 พัฒนาศูนย์เครือข่าย (ศูนย์จัดการศัตรูพืชชุมชน (ศจช.)** โดยพัฒนาการบริหารจัดการเพื่อขับเคลื่อนการดำเนินงาน ศจช. ให้เชื่อมโยงเป็นเครือข่ายการทำงานร่วมกับ ศพก. ประกอบด้วย

**5.6.1 พัฒนาศักยภาพการดำเนินงานและการให้บริการของศูนย์จัดการศัตรูพืชชุมชน (ศจช.)**

สำนักงานเกษตรจังหวัดพิจารณาจัดกิจกรรม/เวที เพื่อชี้แจงแนวทางการพัฒนาศักยภาพ  
การดำเนินงานและการให้บริการของ ศจช. แก่เจ้าหน้าที่สำนักงานเกษตรอำเภอ เพื่อให้การดำเนินกิจกรรม  
มีความถูกต้อง เกิดประสิทธิภาพ และเป็นไปในทิศทางเดียวกัน โดยประกอบด้วยกิจกรรม ดังนี้

**1) ดำเนินกิจกรรมกระบวนการโรงเรียนเกษตรกร** ประกอบด้วย 2 กิจกรรมหลัก ดังนี้

1.1) พัฒนา ศจช. ต้นแบบด้านการจัดการศัตรูพืชโดยการมีส่วนร่วมของชุมชนตามกระบวนการโรงเรียนเกษตรกร ดำเนินการดังนี้

(1) สำนักงานเกษตรจังหวัดร่วมกับสำนักงานเกษตรอำเภอ คัดเลือก ศจช. ที่มีความพร้อมในการเรียนรู้และไม่เคยได้รับการถ่ายทอดความรู้ตามกระบวนการโรงเรียนเกษตรกรมาก่อน หรือเกษตรกรทั่วไปที่มีความสนใจ สามารถรวมกลุ่มจัดตั้งเป็น ศจช. ใหม่ได้ (ตามหลักเกณฑ์การจัดตั้ง ศจช.) สำหรับเป็นเป้าหมายในการถ่ายทอดความรู้ จะจัดตั้งเป็นโรงเรียนเกษตรกรต้นแบบ ระดับจังหวัด ต่อไป

(2) สำนักงานเกษตรจังหวัดร่วมกับอำเภอ อบรมถ่ายทอดความรู้ตามกระบวนการโรงเรียนเกษตรกร ด้วยรูปแบบที่เหมาะสมตามสถานการณ์ของแต่ละพื้นที่ ให้แก่ ศจช. จำนวน 1 ศูนย์ ๆ ละ 10 ราย จำนวน 5 ครั้ง โดยวางกรอบประเด็นการถ่ายทอดความรู้ให้ครอบคลุมกิจกรรมตลอดฤดูกาลผลิต และอาจเพิ่มเติมในประเด็นที่เกษตรกรสนใจ สมาชิกศจช. อย่างต่อเนื่องตลอดฤดูกาลผลิต

(3) การเลือกชนิดพืชในการเรียนรู้ จำนวน 1 ชนิด ขึ้นอยู่กับความต้องการของสมาชิก ศจช. และต้องเป็นพืชชนิดเดียวกับแปลงเรียนรู้โรงเรียนเกษตรกร (ตามกิจกรรมจัดทำแปลงเรียนรู้โรงเรียนเกษตรกร) เพื่อให้เกษตรกรได้ฝึกปฏิบัติจริง และเรียนรู้ร่วมกันอย่างต่อเนื่อง

(4) เจ้าหน้าที่ส่งเสริมการเกษตรที่เป็นทีมวิทยากรกระบวนการ ระดับจังหวัด ระดับอำเภอ ที่ได้รับการฝึกปฏิบัติการเป็นวิทยากรกระบวนการจากรมส่งเสริมการเกษตรมาแล้ว เจ้าหน้าที่ศูนย์ส่งเสริมเทคโนโลยีการเกษตรด้านอารักขาพืช (ศทอ.) และวิทยากรจากหน่วยงานอื่น ๆ ที่เกี่ยวข้อง ร่วมทำหน้าที่เป็นวิทยากรถ่ายทอดความรู้ให้แก่สมาชิก ศจช. ต่อไป

งบประมาณ : เพื่อเป็นค่าใช้จ่ายสำหรับการถ่ายทอดความรู้ เช่น ค่าอาหาร ค่าอาหารว่างและเครื่องดื่ม ค่าวัสดุอุปกรณ์ใช้ในการถ่ายทอดความรู้ และฝึกปฏิบัติ ค่าวิทยากร ค่าพาหนะ ค่าเบี้ยเลี้ยง และค่าใช้จ่ายอื่น ๆ ที่เกี่ยวข้องกับการดำเนินกิจกรรม

1.2) จัดทำแปลงเรียนรู้โรงเรียนเกษตรกร ดำเนินการดังนี้

(1) สำนักงานเกาตรจังหวัร่วมกับสำนักงานเกษตรอำเภอ และ ศจช. (ที่เข้าร่วมกิจกรรมพัฒนา ศจช. ต้นแบบด้านการจัดการศัตรูพืชโดยการมีส่วร่วมของชุมชนตามกระบวนการโรงเรียนเกษตรกร) ร่วมกันจัดทำแปลงเรียนรู้ เพื่อใช้เป็นแปลงที่เกษตรกรจะร่วมกันศึกษา ฝึกหัด เรียนรู้ ทดลอง เปรียบเทียบ และกิจกรรมต่าง ๆ ที่เกษตรกรต้องการ หรือควรที่จะเรียนรู้ ซึ่งถือว่าเป็นหัวใจของโรงเรียนเกษตรกร

(2) จัดทำแปลงเรียนรู้ ในพื้นที่จังหวัด ๆ ละ 1 แปลง พื้นที่ประมาณ 1 ไร่ หรือพิจารณาขนาดพื้นที่ตามความเหมาะสมกับชนิดพืช (ชนิดพืชที่เกษตรกรเลือกเรียนรู้ต้องเป็นชนิดเดียวกับที่อบรมในกิจกรรม พัฒนา ศจช. ต้นแบบด้านการจัดการศัตรูพืชโดยการมีส่วนร่วมของชุมชนตามกระบวนการโรงเรียนเกษตรกร) และต้องมีแปลงเปรียบเทียบซึ่งปลูกพืชชนิดเดียวกัน และพันธุ์เดียวกันกับแปลงเรียนรู้ เพื่อให้เกษตรกรได้เรียนรู้ เช่น แปลงที่เกษตรกรปฏิบัติด้วยวิธีปัจจุบันของเกษตรกร หรือแปลงที่มีการใช้สารเคมีมาโดยตลอด หรือแปลงที่อยู่ในพื้นที่เสี่ยงต่อการระบาดของศัตรูพืช เป็นต้น เพื่อใช้เปรียบเทียบผลการปฏิบัติกับแปลงเรียนรู้ ( แปลงเรียนรู้โรงเรียนเกษตรกร คือ แปลงที่ได้รับการจัดสรรงบประมาณให้ดำเนินการ)

(3) บันทึกข้อมูลการดำเนินกิจกรรม การเรียนรู้ของเกษตรกรในการจัดทำแปลงเรียนรู้ และแปลงเปรียบเทียบ ตลอดฤดูกาลเพาะปลูก และรายงานผลให้กรมส่งเสริมการเกษตรทราบ

งบประมาณ : เพื่อเป็นค่าใช้จ่ายสำหรับการจัดทำแปลงเรียนรู้ เช่น ค่าวัสดุอุปกรณ์ ปัจจัยการผลิตต่าง ๆ ที่ใช้ในแปลงเรียนรู้ ค่าจัดทำป้ายแปลง ค่าพาหนะ และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**2) จัดกระบวนการเรียนรู้แก่เกษตรกรเพื่อพัฒนา และยกระดับคุณภาพศูนย์จัดการศัตรูพืชชุมชน (ศจช.)** **ดำเนินการดังนี้**

2.1) การจัดกระบวนการเรียนรู้แก่เกษตรกร ด้วยรูปแบบที่เหมาะสมตามสถานการณ์ของแต่ละพื้นที่ เพื่อพัฒนาและยกระดับคุณภาพ ศจช. มีวัตถุประสงค์ในการพัฒนาและยกระดับคุณภาพ ศจช. ผ่านกระบวนการถ่ายทอดความรู้ด้านการอารักขาพืช และส่งเสริมกระบวนการกลุ่มแก่เกษตรกรสมาชิก ศจช.

**โดยมีเป้าหมายคือ ศจช. ที่จัดตั้งใหม่ และ ศจช. ระดับ B หรือ C ที่มีสักยภาพในการพัฒนาสู่ระดับที่สูงขึ้น**

2.2) สำนักงานเกษตรอำเภอจัดกระบวนการเรียนรู้ด้านการอารักขาพืชแก่สมาชิก ศจช. ๆ ละ 15 ราย จำนวน 2 ครั้ง เพื่อพัฒนาและยกระดับคุณภาพ ศจช. (ให้พิจารณา ศจช. ที่จัดตั้งใหม่เป็นอันดับแรก และศจช. ระดับ B และ C ที่มีศักยภาพในการพัฒนาสู่ระดับที่สูงขึ้น และไม่ควรเป็น ศจช. เป้าหมายเดียวกับกิจกรรมพัฒนา ศจช. ต้นแบบด้านการจัดการศัตรูพืชโดยการมีส่วนร่วมของชุมชนตามกระบวนการโรงเรียนเกษตรกร หากไม่มี ให้อยู่ในดุลยพินิจของสำนักงานเกษตรจังหวัด) โดยเกษตรกรที่ร่วมกิจกรรมครั้งแรก และครั้งที่ 2 อาจเป็นรายเดียวกันหรือไม่ก็ได้ขึ้นอยู่กับวัตถุประสงค์ และแนวทางการพัฒนาสมาชิก ศจช. ของแต่ละพื้นที่นั้น ๆ ทั้งนี้ หากเกษตรกรที่ไม่ได้เป็นสมาชิก ศจช. มีความสนใจร่วมกระบวนการเรียนรู้ สามารถพิจารณาให้เข้าร่วมกิจกรรมเป็นการเพิ่มเติมได้

2.3) หัวข้อการจัดกระบวนการเรียนรู้ ควรมาจากความต้องการของกลุ่มเกษตรกร สภาพปัญหา และชนิดของศัตรูพืชในพื้นที่ หรือเจ้าหน้าที่สามารถเสริมนวัตกรรมความรู้ด้านการอารักขาพืชใหม่ ๆ ให้แก่เกษตรกร โดยหัวข้อการจัดกระบวนการเรียนรู้ครั้งที่ 1 และครั้งที่ 2 อาจเป็นเรื่องเดียวกันหรือไม่ก็ได้ ให้พิจารณาจากความต้องการของเกษตรกรเป็นหลัก

งบประมาณ : เพื่อเป็นค่าใช้จ่ายสำหรับการจัดกระบวนการเรียนรู้ การฝึกปฏิบัติ เช่น ค่าวัสดุอุปกรณ์ ค่าอาหาร ค่าอาหารว่างและเครื่องดื่ม ค่าเบี้ยเลี้ยง ค่าพาหนะ ค่าวิทยากร และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**3) สนับสนุนวัสดุผลิตปัจจัยควบคุมศัตรูพืช**

3.1) สนับสนุนวัสดุผลิตจุลินทรีย์พร้อมใช้ และศัตรูธรรมชาติให้ ศจช.

(1) สำนักงานเกษตรอำเภอ ดำเนินการจัดซื้อ จัดหา วัสดุอุปกรณ์ และปัจจัยสำหรับใช้ในการผลิตจุลินทรีย์ และแมลงศัตรูธรรมชาติควบคุมศัตรูพืชที่จำเป็น สนับสนุนแก่ ศจช.

(2) สำนักงานเกษตรอำเภอ รายงานผลการผลิตขยาย ใช้ชีวภัณฑ์ให้กองส่งเสริม การอารักขาพืชและจัดการดินปุ๋ยทราบทราบ ทางระบบสารสนเทศข้อมูลเพื่อการอารักขาพืชและจัดการดินปุ๋ย https://report-ppsf.doae.go.th/ ภายในวันที่ 20 ของทุกเดือน

ทั้งนี้ การสนับสนุนวัสดุผลิตปัจจัยควบคุมศัตรูพืชทั้งชนิดและปริมาณ ขอให้พิจารณาตามความต้องการความเหมาะสมของ ศจช.โดยคำนึงถึงการใช้ประโยชน์อย่างคุ้มค่าเป็นหลักสำคัญ รวมถึงพิจารณาจำนวนวัสดุอุปกรณ์ที่มีอยู่เดิมแล้วของแต่ละ ศจช. โดยไม่จำเป็นต้องจัดซื้อ จัดหาในชนิด และปริมาณที่เท่ากันทุก ศจช.

งบประมาณ : เพื่อเป็นค่าใช้จ่ายสำหรับจัดซื้อ จัดหาวัสดุ อุปกรณ์ และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**4) สนับสนุนการสำรวจและติดตามสถานการณ์ศัตรูพืช** ดำเนินการโดย สำนักงานเกษตรจังหวัด (กลุ่มอารักขาพืช) ร่วมกับสำนักงานเกษตรอำเภอ คัดเลือกพื้นที่ดำเนินการที่มีความเหมาะสมเป็นแปลงตัวแทนในการสำรวจ และดำเนินการสำรวจติดตามสถานการณ์ศัตรูพืช ดังนี้

4.1) คัดเลือกพื้นที่ดำเนินการแปลงติดตามสถานการณ์ศัตรูพืช ต้องมาจาก 2 ส่วน คือ

(1) แปลงติดตามสถานการณ์ศัตรูพืชของ ศจช. โดยคัดเลือกจากแปลงของสมาชิก ศจช.ที่เข้าร่วมกิจกรรมจัดกระบวนการเรียนรู้เพื่อพัฒนาและยกระดับคุณภาพ ศจช.ๆ ละ 1 แปลง โดยเป็นแปลงที่ดำเนินการปลูกพืชหลักหรือพืชรองก็ได้ ขึ้นอยู่กับสถานการณ์การเพาะปลูกขณะนั้น

(2) แปลงสำรวจติดตามสถานการณ์ศัตรูพืชในพื้นที่เสี่ยง โดยคัดเลือกจากแปลงปลูกพืชเศรษฐกิจที่สำคัญตามเป้าหมายที่กองส่งเสริมการอารักขาพืชและจัดการดินปุ๋ยกำหนด (ตาม QR code ท้ายกิจกรรม) ซึ่งต้องเป็นแปลงที่ไม่ซ้ำกับแปลงติดตามฯ ของ ศจช. โดยให้แปลงสำรวจอยู่กระจาย  
อย่างสม่ำเสมอในพื้นที่ และหากจังหวัดมีความประสงค์จะเปลี่ยนชนิดพืช ให้แจ้งกองส่งเสริมการอารักขาพืชและจัดการดินปุ๋ยทราบ โดยขอให้คัดเลือกพื้นที่ที่จะทำแปลงสำรวจใหม่จากคุณสมบัติต่อไปนี้

* เป็นพื้นที่ที่มีประวัติการระบาดของศัตรูพืช โดยพิจารณาพื้นที่ที่เคยเกิด  
  การระบาดของศัตรูพืชในฤดูกาลที่ผ่านมา
* เป็นพื้นที่เสี่ยงต่อการระบาดของศัตรูพืช เช่น พื้นที่ใช้พันธุ์อ่อนแอ พื้นที่ใช้สารเคมีอย่างต่อเนื่อง
* เป็นพื้นที่ไม่เคยเกิดการระบาดของศัตรูพืช

4.2) เจ้าหน้าที่ผู้รับผิดชอบร่วมกับสมาชิก ศจช.และเกษตรกร กำหนดขนาดพื้นที่สำรวจและดำเนินการสำรวจสถานการณ์ศัตรูพืชทุกสัปดาห์ ตามวิธีที่ระบุในคู่มือการสำรวจแปลงติดตามสถานการณ์ศัตรูพืช กลุ่มข้าว พืชไร่ พืชผัก ไม้ดอกไม้ประดับ และคู่มือการสำรวจแปลงติดตามสถานการณ์ศัตรูพืช กลุ่มไม้ผล ไม้ยืนต้น (สามารถดาวน์โหลดไฟล์คู่มือทั้ง 2 เล่มได้ทางเว็บไซต์กองส่งเสริมการอารักขาพืชและจัดการดินปุ๋ย หรือ QR code ท้ายกิจกรรม)

4.3) เมื่อทำการสำรวจเสร็จสิ้นในแต่ละสัปดาห์ ต้องนำข้อมูลที่สำรวจได้มาวิเคราะห์สถานการณ์การระบาดเพื่อแจ้งเตือนภัยในพื้นที่ พร้อมรายงานข้อมูลออนไลน์ผ่านระบบสารสนเทศข้อมูล  
เพื่อการอารักขาพืชและจัดการดินปุ๋ย (https://report-ppsf.doae.go.th) ในระบบติดตามสถานการณ์ศัตรูพืชรายแปลง ตั้งแต่เริ่มปลูกจนถึงเก็บเกี่ยว

งบประมาณ : เพื่อเป็นค่าใช้จ่ายสำหรับอุปกรณ์การสำรวจ เช่น สวิงโฉบ กระดาษและดินสอ/ปากกา วัสดุสำหรับทำกับดักล่อแมลง หรืออื่น ๆ ที่เกี่ยวข้องกับการดำเนิน

|  |  |  |
| --- | --- | --- |
| แปลงติดตามปี 66 | ข้าว-พืชไร่ | ไม้ผล |
| จำนวนแปลงติดตามสถานการณ์ศัตรูพืช ในพื้นที่เสี่ยง ปี 66 | คู่มือการสำรวจแปลงติดตามสถานการณ์ศัตรูพืช กลุ่มข้าว พืชไร่ พืชผัก ไม้ดอกไม้ประดับ | คู่มือการสำรวจแปลงติดตามสถานการณ์ศัตรูพืช กลุ่มไม้ผล ไม้ยืนต้น |

**5) ประชุมคณะกรรมการขับเคลื่อนศูนย์จัดการศัตรูพืชชุมชน (ศจช.) และแปลงใหญ่ ระดับจังหวัด** ดำเนินการโดย สำนักงานเกษตรจังหวัดจัดประชุมร่วมกันระหว่างคณะกรรมการขับเคลื่อน ศจช. และคณะกรรมการขับเคลื่อนแปลงใหญ่ จำนวน 1 ครั้ง อย่างน้อย 20 คน ด้วยรูปแบบที่เหมาะสมตามสถานการณ์ เพื่อขับเคลื่อนการดำเนินงานเครือข่าย ศจช. และแปลงใหญ่ เช่น การเชื่อมโยงเครือข่ายด้านการผลิต และด้านการตลาด เป็นต้น นำสู่การบูรณาการการขับเคลื่อนการเกษตรร่วมกันอย่างเป็นรูปธรรม

งบประมาณ : เพื่อเป็นค่าใช้จ่ายสำหรับการจัดประชุม เช่น ค่าวัสดุอุปกรณ์ ค่าเอกสารประกอบการประชุม ค่าอาหาร ค่าอาหารว่างและเครื่องดื่ม ค่าเบี้ยเลี้ยง ค่าพาหนะ และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**6) ประกวดศูนย์จัดการศัตรูพืชชุมชน (ศจช.) ดีเด่น** ประกอบด้วย

6.1) ประกวด ศจช. ดีเด่นระดับจังหวัด ดำเนินการโดยสำนักงานเกษตรจังหวัด ดำเนินการแต่งตั้งคณะกรรมการคัดเลือก ศจช.ดีเด่นระดับจังหวัด และดำเนินการคัดเลือก ศจช. ที่มีผลสำเร็จในการดำเนินงานจังหวัดละ 1 ศูนย์ โดยใช้หลักเกณฑ์การคัดเลือก ศจช. ดีเด่น ตามที่กองส่งเสริมการอารักขาพืชและจัดการดินปุ๋ยกำหนดไว้ในการประกอบการพิจารณา พร้อมรายงานผลให้สำนักงานส่งเสริมและพัฒนาการเกษตร และกรมส่งเสริมการเกษตรทราบ เมื่อดำเนินการเสร็จสิ้นแล้ว

งบประมาณ : เพื่อเป็นค่าใช้จ่ายในการดำเนินการประกวด เช่น ค่าใช้จ่ายสำหรับการประชุม ค่าใช้จ่ายสำหรับเดินทางไปราชการ ค่าวัสดุสำนักงานและวัสดุคอมพิวเตอร์สำหรับจัดทำรายงาน ค่าใช้จ่ายในการจัดสถานที่ ค่าใช้จ่ายในการจัดทำวีดิทัศน์ ค่าเอกสาร ค่าจัดทำโล่รางวัล ค่าเงินรางวัล ค่าใบประกาศเกียรติคุณ และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**5.6.2 บริหารจัดการเพื่อขับเคลื่อนการดำเนินงานของศูนย์จัดการดินปุ๋ยชุมชน (ศดปช.)**

**1) ขับเคลื่อนการดำเนินงานศูนย์จัดการดินปุ๋ยชุมชน (ศดปช.)**

**1.1) ขับเคลื่อนการดำเนินงาน ศดปช. และจัดเวทีถอดบทเรียน ศดปช. ระดับจังหวัด**

ดำเนินการโดยสำนักงานเกษตรจังหวัดร่วมกับสำนักงานเกษตรอำเภอ จัดเวทีให้สมาชิก ศดปช. ได้ร่วมแลกเปลี่ยนเรียนรู้ประสบการณ์ความสำเร็จในการขับเคลื่อนการดำเนินงาน ศดปช. การเป็นต้นแบบและขยายผลการใช้ปุ๋ยเพื่อลดต้นทุนการผลิต การใช้ปุ๋ยแบบผสมผสาน การใช้ปุ๋ยอย่างมีประสิทธิภาพตามหลักการ 4 ถูก รวมถึงการวิเคราะห์ปัญหา อุปสรรค เพื่อจัดทำแนวทางการพัฒนา ศดปช. ให้เป็นต้นแบบการใช้ปุ๋ยอย่างมีประสิทธิภาพและลดต้นทุนการผลิต และเป็นผู้ให้บริการแหล่งเรียนรู้และปัจจัยการผลิตให้สมาชิกและชุมชน

งบประมาณ : เพื่อใช้เป็นค่าใช้จ่ายสำหรับการจัดเวที เช่น ค่าอาหาร ค่าอาหารว่างและเครื่องดื่ม ค่าพาหนะ ค่าวัสดุอุปกรณ์ และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**2) ประกวดศูนย์จัดการดินปุ๋ยชุมชน**

**2.1) ประกวด ศดปช. ดีเด่นระดับจังหวัด**

ดำเนินการโดยสำนักงานเกษตรจังหวัด ร่วมกับสำนักงานเกษตรอำเภอ ดำเนินการพิจารณาคัดเลือกศูนย์จัดการดินปุ๋ยชุมชน ที่มีผลสำเร็จในการดำเนินงานดีเด่น ปี 2566 จังหวัดละ 1 ศูนย์ โดยใช้หลักเกณฑ์การประกวด ศดปช. ดีเด่นตามที่กองส่งเสริมการอารักขาพืชและจัดการดินปุ๋ยกำหนดในการประกอบการพิจารณา และการลงพื้นที่เพื่อประเมินผลสำเร็จ พร้อมทั้งถอดองค์ความรู้ปัจจัยที่ส่งผลให้ประสบความสำเร็จและจัดทำสื่อวีดิทัศน์ความยาว 3 - 5 นาที เพื่อแสดงให้เห็นผลสำเร็จที่เป็นรูปธรรมและปัจจัยที่ก่อให้เกิดผลสำเร็จที่เข้าใจได้ง่าย ส่งสำนักงานส่งเสริมและพัฒนาการเกษตร กรมส่งเสริมการเกษตร และเผยแพร่สู่สาธารณชน เพื่อประชาสัมพันธ์แนะนำศูนย์จัดการดินปุ๋ยชุมชนต้นแบบและให้ศูนย์จัดการดินปุ๋ยชุมชนอื่น ๆ ใช้เป็นแนวทางในการพัฒนาตนเองต่อไป

งบประมาณ : เพื่อเป็นค่าใช้จ่ายในการดำเนินการประกวด เช่น ค่าใช้จ่ายสำหรับ  
การประชุม ค่าใช้จ่ายสำหรับเดินทางไปราชการ ค่าวัสดุสำนักงานและวัสดุคอมพิวเตอร์สำหรับจัดทำรายงาน ค่าใช้จ่ายในการจัดสถานที่ ค่าใช้จ่ายในการจัดทำและเผยแพร่สื่อวีดีทัศน์ ค่าเอกสาร ค่าจัดทำโล่รางวัล   
ค่าเงินรางวัล ค่าใบประกาศเกียรติคุณ และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**5.6.3 พัฒนาศูนย์เครือข่ายและถ่ายทอดเทคโนโลยีด้านการจัดการดินและปุ๋ย**

**1) พัฒนาศูนย์จัดการดินปุ๋ยชุมชน (ศดปช.)**

**1.1) สนับสนุนการดำเนินกิจกรรมของ ศดปช. เครือข่าย**

ดำเนินการโดยสำนักงานเกษตรจังหวัดร่วมกับสำนักงานเกษตรอำเภอ คัดเลือก ศดปช. เครือข่าย หรือ ศดปช. ที่ตั้งขึ้นใหม่ เพื่อสนับสนุนวัสดุอุปกรณ์ที่จำเป็นในการดำเนินกิจกรรมตามบทบาทภารกิจของ ศดปช. เช่น ชุดตรวจสอบ N P K และ pH ในดินแบบรวดเร็ว ชุดน้ำยาเติม ปัจจัยการผลิต เช่น พันธุ์พืช แม่ปุ๋ย วัสดุปรับปรุงดิน เมล็ดพันธุ์พืชปุ๋ยสด ปุ๋ยอินทรีย์ ปุ๋ยชีวภาพ เป็นต้น รวมถึงการจัดพิมพ์แผนที่ชุดดินระดับตำบล สื่อองค์ความรู้ แผ่นพับประชาสัมพันธ์ ศดปช. การอบรมให้ความรู้ด้านการจัดการดินและปุ๋ยเพื่อการลดต้นทุนการผลิตแก่สมาชิก เพื่อให้การดำเนินกิจกรรมเป็นไปอย่างต่อเนื่อง ในการเป็นแหล่งเรียนรู้ด้านดินและปุ๋ย การให้บริการตรวจวิเคราะห์ดิน ให้คำแนะนำการจัดการดิน ชุดดิน และการใช้ปุ๋ยตามค่าวิเคราะห์ดินหรือปุ๋ยสั่งตัด ร่วมกับการใช้ปุ๋ยอินทรีย์ และปุ๋ยชีวภาพในพืชที่สามารถใช้ได้ แก่สมาชิก ศดปช. และเกษตรกรอื่นในชุมชน

งบประมาณ : เพื่อเป็นค่าใช้จ่ายสำหรับการจัดซื้อ จัดหาวัสดุอุปกรณ์   
และปัจจัยการผลิตที่จำเป็น การจัดอบรม/ประชุม และรวมถึงค่าใช้จ่ายอื่น ๆ ที่เกี่ยวข้องกับการดำเนินกิจกรรม

**1.2) พัฒนาความรู้การบริหารธุรกิจดินปุ๋ยชุมชนแก่ ศดปช. ที่มีศักยภาพ**

ดำเนินการโดยสำนักงานเกษตรจังหวัดร่วมกับสำนักงานเกษตรอำเภอดำเนินการคัดเลือก ศดปช. ที่มีศักยภาพในการพัฒนาสู่การดำเนินกิจกรรมเชิงธุรกิจ จังหวัดละ 1 ศูนย์ เพื่อจัดอบรม ถ่ายทอดความรู้เกี่ยวกับการจัดการดินและปุ๋ย และการบริหารจัดการเชิงธุรกิจ เพื่อนำไปสู่การทำธุรกิจบริการดินปุ๋ย โดยมีประเด็นเกี่ยวข้องกับการจัดการดินและปุ๋ย แนวทางการดำเนินธุรกิจของ ศดปช. เช่น ศดปช. มีสินค้า/ให้บริการอะไร ขายอย่างไร ขายที่ไหน ใครเป็นลูกค้า มีต้นทุน - รายได้อย่างไร วางแผนการให้บริการตรวจวิเคราะห์ดิน การวางแผนรวบรวมความต้องการและจัดหาปุ๋ยบริการให้แก่ สมาชิก ศดปช. สมาชิกแปลงใหญ่ และเกษตรกรทั่วไป เป็นต้น

งบประมาณ : เพื่อเป็นค่าใช้จ่ายสำหรับการดำเนินกิจกรรม เช่น ค่าใช้จ่ายสำหรับการจัดอบรม / ประชุม ค่าวัสดุการเกษตร และค่าใช้จ่ายอื่น ๆ ที่เกี่ยวข้องกับการดำเนินกิจกรรม

**2) ถ่ายทอดเทคโนโลยีด้านการจัดการดินและปุ๋ยเพื่อลดต้นทุนการผลิต** **2.1) จัดกระบวนการเรียนรู้ด้านการจัดการดินและปุ๋ยแก่สมาชิก**

ดำเนินการโดยสำนักงานเกษตรอำเภอร่วมกับสำนักงานเกษตรจังหวัด ศดปช. อำเภอละ 1 ศูนย์ จัดกระบวนการเรียนรู้ด้านการจัดการดินและปุ๋ยแก่สมาชิก เพื่อถ่ายทอดเทคโนโลยีด้านการจัดการดินและปุ๋ยเพื่อลดต้นทุนการผลิต

งบประมาณ : เพื่อเป็นค่าใช้จ่ายสำหรับการดำเนินกิจกรรม เช่น ค่าใช้จ่ายสำหรับการจัดอบรม / ประชุม ค่าวัสดุการเกษตร และค่าใช้จ่ายอื่น ๆ ที่เกี่ยวข้องกับการดำเนินกิจกรรม


**2.2) จัดทำแปลงเรียนรู้ด้านการจัดการดินและปุ๋ย**

(1) สำนักงานเกษตรอำเภอคัดเลือกเกษตรกรสมาชิกของ ศดปช. ที่สามารถเป็นวิทยากรถ่ายทอดความรู้ไปสู่เกษตรกรในชุมชน เพื่อจัดทำแปลงเรียนรู้การจัดการดินและการใช้ปุ๋ยเพื่อลดต้นทุนการผลิต หรือแปลงเรียนรู้การจัดการดินและปุ๋ยตามความต้องการของสมาชิก/ประเด็นร่วมจากการทำ Smart A4 จำนวน 1 แปลง ขนาดพื้นที่ตามความเหมาะสม และใช้เป็นจุดถ่ายทอดความรู้และขยายผลในประเด็นดังกล่าว เช่น การใช้ปุ๋ยเคมีตามค่าวิเคราะห์ดินหรือปุ๋ยสั่งตัด การใช้ปุ๋ยเคมีตามค่าวิเคราะห์ดินหรือปุ๋ยสั่งตัดร่วมกับการใช้ปุ๋ยชีวภาพ (ในพืชที่สามารถดำเนินการได้) การใช้ปุ๋ยเคมีตามค่าวิเคราะห์ดินร่วมกับการใช้  
ปุ๋ยอินทรีย์ เช่น ปุ๋ยคอก ปุ๋ยหมัก/ปุ๋ยหมักเติมอากาศ ปุ๋ยพืชสด หรือการไถกลบตอซังพืชหลัก เพื่อปรับปรุงบำรุงดินและปรับปรุงโครงสร้างของดินและ/หรือปุ๋ยชีวภาพ การใช้ปุ๋ยแบบผสมผสาน (ปุ๋ยเคมี ปุ๋ยอินทรีย์ และปุ๋ยชีวภาพ) โดยต้องมีการเปรียบเทียบกับแปลงที่เกษตรกรใช้ปุ๋ยตามวิธีการของเกษตรกร เพื่อให้เห็น  
ความแตกต่างของต้นทุนการผลิตและผลผลิต รวมถึงความแตกต่างในด้านอื่น ๆ เช่น การเจริญเติบโต ความแข็งแรง ความทนทานต่อโรคและแมลงของต้นพืช ต้นทุนการใช้สารเคมี โดยทั้ง 2 แปลง ต้องมีการปฏิบัติแบบเดียวกัน ยกเว้นเฉพาะเรื่องการใช้ปุ๋ยที่แตกต่างกัน (สูตรปุ๋ยและจำนวนครั้งในการใส่ให้เป็นไปตามคำแนะนำ)   
โดยเจ้าหน้าที่สำนักงานเกษตรจังหวัดเป็นที่ปรึกษาให้คำแนะนำ

(2) เจ้าหน้าที่ของสำนักงานเกษตรอำเภอร่วมกับเกษตรกรเจ้าของแปลงเรียนรู้จัดเก็บข้อมูลตามแบบเก็บข้อมูลแปลงเรียนรู้

(3) สำนักงานเกษตรจังหวัด หรือสำนักงานเกษตรอำเภอจัดทำป้ายแปลงเรียนรู้เพื่อแสดงรายละเอียดของการจัดทำแปลง เพื่อเป็นการประชาสัมพันธ์ผลการดำเนินงานให้กับเกษตรกรสมาชิก ศดปช. และเกษตรกรในชุมชนได้ทราบ ขอให้ใช้ข้อความแบบเดียวกันตามตัวอย่างป้ายแปลงเรียนรู้ด้านล่างนี้ เพื่อประโยชน์ในการขยายผลให้ชัดเจนยิ่งขึ้น

งบประมาณ : เพื่อเป็นค่าใช้จ่ายสำหรับการจัดทำแปลง เช่น ค่าวัสดุทางการเกษตร ค่าจ้างเหมาจัดทำแปลงและเก็บข้อมูล ค่าป้ายแปลงเรียนรู้ และค่าใช้จ่ายอื่น ๆ ที่เกี่ยวข้องกับการดำเนินกิจกรรม





ป้ายแปลงเรียนรู้และแบบเก็บข้อมูลแปลงเรียนรู้การใช้ปุ๋ยเพื่อการลดต้นทุนการผลิต ปี 2566

**5.6.4 พัฒนาศักยภาพการให้บริการคลินิกพืชสนับสนุนการดำเนินงานศูนย์เครือข่าย**

สำนักงานเกษตรจังหวัดขับเคลื่อนการดำเนินงานคลินิกพืชให้ครอบคลุมทั้งด้านการพัฒนาเจ้าหน้าที่ระดับอำเภอและด้านการให้บริการในพื้นที่

**1) ด้านการพัฒนาเจ้าหน้าที่** โดยจัดทำแนวทางและดำเนินการพัฒนาเจ้าหน้าที่

ให้มีความรู้เกี่ยวกับการวินิจฉัยอาการผิดปกติที่พบเป็นประจำในพื้นที่ รวมถึงศัตรูพืชสำคัญและการจัดการ

ทั้งนี้ ขอให้บูรณาการกับงบพัฒนาจังหวัดหรืองบประมาณที่ได้รับจากกิจกรรมอื่นที่มีเป้าหมายเพื่อการพัฒนา

ศักยภาพเจ้าหน้าที่ โดยจังหวัดสามารถพิจารณารูปแบบการพัฒนาตามที่เห็นสมควรและเหมาะสมกับสถานการณ์ เช่น อบรมเชิงปฏิบัติการ (workshop) หรือการอบรมแบบออนไลน์ หรือให้เจ้าหน้าที่ฝึกปฏิบัติการวินิจฉัย อย่างน้อยปีละ ครั้ง โดยเชิญวิทยากรจากศูนย์ส่งเสริมเทคโนโลยีการเกษตรด้านอารักขา1พืช รวมถึงการจัดทำคลิปความรู้เผยแพร่ทางออนไลน์ จัดทำสื่อความรู้ช่วยสนับสนุนการทางานของเจ้าหน้าที่ เป็นต้น

**2) ด้านการให้บริการในพื้นที่**

(1) สำนักงานเกษตรจังหวัดและสำนักงานเกษตรอำเภอ เปิดให้บริการคลินิกพืชระดับพื้นที่ ตามแนวทางการให้บริการคลีนิกพืชที่แจ้งไว้ (ตาม QR code ท้ายกิจกรรม) โดยให้บริการแก่เกษตรกรไม่น้อยกว่า 4 รายต่อเดือน (เริ่มตั้งแต่วันที่ 1 ธันวาคม 2565 เป็นต้นไป) และรายงานผลการให้บริการทางระบบสารสนเทศข้อมูลเพื่อการอารักขาพืชและจัดการดินปุ๋ย (http://report-ppsf.doae.go.th) ซึ่งสามารถรายงานงานได้ทุกครั้งที่มีการให้บริการ ทั้งนี้ กลุ่มอารักขาพืช จะตัดยอดผลการให้บริการคลีนิกพืชทุกวันที่ 25 ของเดือน

(2) หลังจากให้บริการแล้ว ขอให้เกษตรกรผู้เข้ารับบริการตอบแบบประเมินการ

ให้บริการของคลินิกพืช (ตาม QR code ท้ายกิจกรรม) ทุกครั้ง และรายงานให้กองส่งเสริมการอารักขาพืชและจัดการดินปุ๋ยทราบทุกเดือน (รูปแบบการรายงานจะแจ้งให้ทราบอีกครั้ง)

งบประมาณ : เพื่อเป็นค่าใช้จ่ายในการเดินทางไปราชการติดตามการดำเนินงานและ

การให้บริการคลินิกพืชในพื้นที่

แนวทางการดำเนินงานคลินิกพืช แบบประเมินการให้บริการคลินิกพืช

**6. ระยะเวลาดำเนินการ**

1 ตุลาคม 2565 – 30 กันยายน 2566

**7. แผนปฏิบัติงาน**

| **กิจกรรม/ขั้นตอน** | **แผนปฏิบัติงาน** | | | | | | | | | | | |
| --- | --- | --- | --- | --- | --- | --- | --- | --- | --- | --- | --- | --- |
| **ปี 2565** | | | **ปี 2566** | | | | | | | | |
| **ต.ค.** | **พ.ย.** | **ธ.ค.** | **ม.ค.** | **ก.พ.** | **มี.ค.** | **เม.ย.** | **พ.ค.** | **มิ.ย.** | **ก.ค.** | **ส.ค.** | **ก.ย.** |
| **1. พัฒนาศักยภาพ ศพก. และศูนย์เครือข่าย** |  |  |  |  |  |  |  |  |  |  |  |  |
| 1.1 พัฒนา ศพก. |  |  |  |  |  |  |  |  |  |  |  |  |
| 1.2 พัฒนาศูนย์เครือข่ายอื่น ๆ (ยกเว้น ศจช. และ ศดปช.) |  |  |  |  |  |  |  |  |  |  |  |  |
| **2. พัฒนาเกษตรกร** |  |  |  |  |  |  |  |  |  |  |  |  |
| 2.1 พัฒนาประธานศูนย์เครือข่าย |  |  |  |  |  |  |  |  |  |  |  |  |
| 2.2 จัดกระบวนการเรียนรู้ให้กับเกษตรกรผู้นำ |  |  |  |  |  |  |  |  |  |  |  |  |
| **3. สนับสนุนการให้บริการของ ศพก. และศูนย์เครือข่าย** |  |  |  |  |  |  |  |  |  |  |  |  |
| 3.1 การจัดงานวันถ่ายทอดเทคโนโลยีเพื่อเริ่มต้นฤดูกาลผลิตใหม่ (Field Day) |  |  |  |  |  |  |  |  |  |  |  |  |
| 3.2 ประเมินและติดตามการจัดงาน Field Day |  |  |  |  |  |  |  |  |  |  |  |  |
| 3.3 ประกวด ศพก. ดีเด่น |  |  |  |  |  |  |  |  |  |  |  |  |
| 1) ระดับจังหวัด |  |  |  |  |  |  |  |  |  |  |  |  |
| 2) ระดับเขต |  |  |  |  |  |  |  |  |  |  |  |  |
| 3) ระดับประเทศ |  |  |  |  |  |  |  |  |  |  |  |  |
| 3.4 วัสดุสำนักงาน |  |  |  |  |  |  |  |  |  |  |  |  |
| **4. บริหารจัดการเพื่อขับเคลื่อนการดำเนินงาน** |  |  |  |  |  |  |  |  |  |  |  |  |
| 4.1 ประชุมคณะทำงานและคณะกรรมการเครือข่าย ศพก. |  |  |  |  |  |  |  |  |  |  |  |  |
| 1) ประชุมเชิงปฏิบัติการเพื่อเพิ่มประสิทธิภาพการดำเนินงาน ศพก. ปี 2566 (Online) |  |  |  |  |  |  |  |  |  |  |  |  |
| 2) ประชุมคณะกรรมการเครือข่าย ศพก.ระดับประเทศ |  |  |  |  |  |  |  |  |  |  |  |  |
| 3) ประชุมคณะกรรมการเครือข่าย ศพก.ระดับเขต |  |  |  |  |  |  |  |  |  |  |  |  |
| 4) ประชุมคณะกรรมการเครือข่าย ศพก.ระดับจังหวัด |  |  |  |  |  |  |  |  |  |  |  |  |
| 5) ประชุมคณะกรรมการเครือข่าย ศพก.ระดับอำเภอ |  |  |  |  |  |  |  |  |  |  |  |  |
| 4.2 พัฒนาประธาน ศพก. เพื่อเตรียมความพร้อมสู่ผู้ประกอบการด้านเกษตร |  |  |  |  |  |  |  |  |  |  |  |  |
| 4.3 ส่งเสริมการพัฒนาแปลงต้นแบบ ศพก. ด้านเศรษฐกิจพอเพียง |  |  |  |  |  |  |  |  |  |  |  |  |
| 1) ประชุมเชิงปฏิบัติการเพื่อส่งเสริมความรู้ด้านเศรษฐกิจพอเพียงสู่แปลงต้นแบบของ ศพก. (Online) |  |  |  |  |  |  |  |  |  |  |  |  |
| 2) พัฒนาจุดเรียนรู้แปลงเกษตรกรต้นแบบ ศพก. ด้านเศรษฐกิจพอเพียง |  |  |  |  |  |  |  |  |  |  |  |  |
| 3) จัดกิจกรรมถ่ายทอดประสบการณ์ความรู้ที่ประสบผลสำเร็จในอาชีพของเกษตรกรเจ้าของแปลงต้นแบบ ศพก. ด้านเศรษฐกิจพอเพียง |  |  |  |  |  |  |  |  |  |  |  |  |
| 4) ถอดบทเรียนและติดตามงานส่งเสริมการพัฒนาแปลงต้นแบบ ศพก. ด้านเศรษฐกิจพอเพียง |  |  |  |  |  |  |  |  |  |  |  |  |
| 4.1) ส่วนกลาง |  |  |  |  |  |  |  |  |  |  |  |  |
| 4.2) จังหวัด |  |  |  |  |  |  |  |  |  |  |  |  |
| 5. ติดตามและรายงานผลการดำเนินงาน ศพก. |  |  |  |  |  |  |  |  |  |  |  |  |
| 5.1 ติดตามและรายงานผลการดำเนินงาน ศพก.  ระดับส่วนกลาง |  |  |  |  |  |  |  |  |  |  |  |  |
| 5.2 ติดตามและรายงานผลการดำเนินงาน ศพก. ระดับเขต |  |  |  |  |  |  |  |  |  |  |  |  |
| 5.3 ติดตามและรายงานผลการดำเนินงาน ศพก.  ระดับจังหวัด |  |  |  |  |  |  |  |  |  |  |  |  |
| 6. พัฒนาศูนย์เครือข่าย (ศจช.และ ศดปช.) |  |  |  |  |  |  |  |  |  |  |  |  |
| 6.1 พัฒนาศักยภาพการดำเนินงานและการให้บริการของศูนย์จัดการศัตรูพืชชุมชน (ศจช.) |  |  |  |  |  |  |  |  |  |  |  |  |
| 1) การดำเนินกิจกรรมกระบวนการโรงเรียนเกษตรกร |  |  |  |  |  |  |  |  |  |  |  |  |
| 1.1) พัฒนา ศจช. ต้นแบบด้านการจัดการศัตรูพืชโดยการมีส่วนร่วมของชุมชนตามกระบวนการโรงเรียนเกษตรกร |  |  |  |  |  |  |  |  |  |  |  |  |
| 1.2) จัดทำแปลงเรียนรู้โรงเรียนเกษตรกร |  |  |  |  |  |  |  |  |  |  |  |  |
| 2) จัดกระบวนการเรียนรู้แก่เกษตรกร เพื่อพัฒนา และยกระดับคุณภาพ ศจช. |  |  |  |  |  |  |  |  |  |  |  |  |
| 3) สนับสนุนวัสดุผลิตปัจจัยควบคุมศัตรูพืช |  |  |  |  |  |  |  |  |  |  |  |  |
| 3.1) สนับสนุนวัสดุผลิตจุลินทรีย์พร้อมใช้ และ ศัตรูธรรมชาติให้ ศจช. |  |  |  |  |  |  |  |  |  |  |  |  |
| 4) สนับสนุนการสำรวจและติดตามสถานการณ์ศัตรูพืช |  |  |  |  |  |  |  |  |  |  |  |  |
| 5) ประชุมคณะกรรมการขับเคลื่อนศูนย์จัดการศัตรูพืชชุมชน (ศจช.) และแปลงใหญ่ ระดับจังหวัด |  |  |  |  |  |  |  |  |  |  |  |  |
| 6) ประกวด ศจช. ดีเด่น |  |  |  |  |  |  |  |  |  |  |  |  |
| 6.1) ประกวด ศจช. ดีเด่นระดับจังหวัด |  |  |  |  |  |  |  |  |  |  |  |  |
| 6.2 บริหารจัดการเพื่อขับเคลื่อนการดำเนินงานของศูนย์จัดการดินปุ๋ยชุมชน (ศดปช.) |  |  |  |  |  |  |  |  |  |  |  |  |
| 1) ขับเคลื่อนการดำเนินงาน ศดปช. |  |  |  |  |  |  |  |  |  |  |  |  |
| 1.1) ขับเคลื่อนการดำเนินงาน ศดปช. และถอดบทเรียน ศดปช. ระดับจังหวัด |  |  |  |  |  |  |  |  |  |  |  |  |
| 2) ประกวด ศดปช. ดีเด่น |  |  |  |  |  |  |  |  |  |  |  |  |
| 2.1) ประกวด ศดปช. ดีเด่นระดับจังหวัด |  |  |  |  |  |  |  |  |  |  |  |  |
| 6.3 พัฒนาศูนย์เครือข่ายและถ่ายทอดเทคโนโลยีด้านการจัดการดินและปุ๋ย |  |  |  |  |  |  |  |  |  |  |  |  |
| 1) พัฒนา ศดปช. |  |  |  |  |  |  |  |  |  |  |  |  |
| 1.1) สนับสนุนการดำเนินงาน ศดปช. เครือข่าย |  |  |  |  |  |  |  |  |  |  |  |  |
| 1.2) พัฒนาความรู้การบริหารธุรกิจดินปุ๋ยชุมชน แก่ ศดปช. |  |  |  |  |  |  |  |  |  |  |  |  |
| 2) จัดกระบวนการเรียนรู้ด้านการจัดการดินและปุ๋ย แก่สมาชิก ศดปช. |  |  |  |  |  |  |  |  |  |  |  |  |
| 3) จัดทำแปลงเรียนรู้ด้านการจัดการดินและปุ๋ย |  |  |  |  |  |  |  |  |  |  |  |  |
| 6.4 พัฒนาศักยภาพการให้บริการคลินิกพืชสนับสนุนการดำเนินงานศูนย์เครือข่าย |  |  |  |  |  |  |  |  |  |  |  |  |
| 1) บริหารจัดการการพัฒนาศักยภาพเจ้าหน้าที่อารักขาพืชให้เป็นหมอพืชระดับพื้นที่ |  |  |  |  |  |  |  |  |  |  |  |  |
| 2) สร้างเครือข่ายและพัฒนาหมอพืชระดับชุมชน |  |  |  |  |  |  |  |  |  |  |  |  |
| 3) ขับเคลื่อนการดำเนินงานและการให้บริการคลินิกพืชระดับพื้นที่ |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |

**หมายเหตุ** กิจกรรมพัฒนาศักยภาพ ศพก. และศูนย์เครือข่าย (ข้อ 1.1 และ 1.2) และกิจกรรมพัฒนาศักยภาพการให้บริการคลินิกพืชสนับสนุนการดำเนินงานศูนย์เครือข่าย (ข้อ 6.4) ในส่วนของ **เส้นประ** สามารถดำเนินการก่อนที่งบประมาณจะลงพื้นที่ได้โดยดำเนินงานตามระบบส่งเสริมการเกษตรที่มีอยู่

**8. ผลผลิต ผลลัพธ์ ตัวชี้วัด**

**8.1 ผลผลิต (Output)**

1) เกษตรกรผู้นำ จำนวน 240 ราย ได้รับการถ่ายทอดความรู้จาก ศพก.

2) ศพก. หลัก จำนวน 8 ศูนย์ ได้รับการพัฒนา

3) ศูนย์เครือข่าย จำนวน 32 ศูนย์ ได้รับการพัฒนา (ศดปช. 8 ศูนย์, ศจช. 8 ศูนย์) และศูนย์เครือข่ายอื่นๆ 16 ศูนย์)

**8.2 ผลลัพธ์ (Outcome)**

1) เกษตรกรไม่น้อยกว่าร้อยละ 75 ที่ได้รับการถ่ายทอดความรู้จาก ศพก. สามารถนำความรู้ไปปฏิบัติได้

2) เกษตรกรที่ได้รับความรู้จาก ศพก. มีรายได้เพิ่มขึ้น

**8.3 ตัวชี้วัด**

⦁ เชิงปริมาณ

1) ศพก. จำนวน 8 ศูนย์ ได้รับการพัฒนา

2) เกษตรกรผู้นำ จำนวน 240 ราย ได้รับการพัฒนา

3) ศูนย์เครือข่าย จำนวน 32 ศูนย์ ที่ได้รับการพัฒนาและเชื่อมการทำงานกับ ศพก.

⦁ เชิงคุณภาพ

ร้อยละ 70 ของ ศพก. และศูนย์เครือข่าย มีความพร้อมในการให้บริการและเป็นจุดเรียนรู้ให้กับเกษตรกร

**9. ผลที่คาดว่าจะได้รับ**

ศพก. สามารถเป็นแหล่งเรียนรู้ด้านการเกษตรของชุมชน และเป็นกลไกในการบูรณาการการทำงานของหน่วยงานต่างๆ ในการแก้ไขปัญหาและพัฒนาการเกษตรในพื้นที่ได้

**10. การประเมินผลโครงการ**

ติดตามประเมินผล จากการระบบรายงาน ศพก. (<https://learningpoint.doae.go.th/login)>

ซึ่งประกอบด้วยข้อมูล ดังนี้

1. ข้อมูลพื้นฐานของ ศพก.หลัก และศพก.เครือข่าย

2. แผน-ผล การจัดงานวันถ่ายทอดเทคโนโลยีเพื่อเริ่มต้นฤดูกาลผลิตใหม่ (Field Day)

3. ข้อมูลการอบรมเกษตรกรผู้นำ

4. ข้อมูลการให้บริการด้านการเกษตร ของศพก.

นอกจากนี้ยังมีการติดตามผล โดยใช้แบบสอบถามและจัดเก็บข้อมูลจากเกษตรกรที่เข้าร่วมการอบรมเกษตรกรผู้นำ และเข้าร่วมการจัดงาน Field Day เพื่อมารวบรวมและสรุปการดำเนินงาน

**11. หน่วยงาน/ผู้รับผิดชอบ**

**ส่วนที่ 1 การดำเนินงานศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) และศูนย์เครือข่าย**

1) นางอุไร กาลปักษ์

ตำแหน่ง นักวิชาการส่งเสริมการเกษตรชำนาญการพิเศษ

หัวหน้ากลุ่มกลุ่มยุทธศาสตร์และสารสนเทศ สำนักงานเกษตรจังหวัดเพชรบุรี

โทรศัพท์ 032 488 054 โทรสาร 032 488 056

E-mail: phetchaburi03@doae.go.th

2) นางสาวกัลยรัตน์ สอาดนัก

ตำแหน่ง นักวิชาการส่งเสริมการเกษตรชำนาญการ กลุ่มยุทธศาสตร์และสารสนเทศ

โทรศัพท์ 032 488 054 โทรสาร 032 488 056

E-mail: phetchaburi03@doae.go.th

**ส่วนที่ 2 การดำเนินงานของ ศจช., ศดปช. และการอารักขาพืช**

1) นายวิษณุ คำพินิจ

ตำแหน่ง นักวิชาการส่งเสริมการเกษตรชำนาญการพิเศษ

หัวหน้ากลุ่มอารักขาพืช สำนักงานเกษตรจังหวัดเพชรบุรี

โทรศัพท์ 032 488 057 โทรสาร 032 488 056

E-mail: [phetchaburi05@gmail.com](mailto:phetchaburi05@gmail.com)

2) นางสาวศิริรัตน์ แจ้งเรือง

ตำแหน่ง นักวิชาการส่งเสริมการเกษตรชำนาญการ กลุ่มอารักขาพืช

โทรศัพท์ 032 488 057 โทรสาร 032 488 056

E-mail: [phetchaburi05@gmail.com](mailto:phetchaburi05@gmail.com)

3) นางสาวอำไพ สุขจำรูญ

ตำแหน่ง นักวิชาการส่งเสริมการเกษตรชำนาญการ กลุ่มอารักขาพืช

โทรศัพท์ 032 488 057 โทรสาร 032 488 056

E-mail: [phetchaburi05@gmail.com](mailto:phetchaburi05@gmail.com)

4) นางรัฐยา ชายศรี


ตำแหน่ง นักวิชาการส่งเสริมการเกษตรชำนาญการ กลุ่มอารักขาพืช

โทรศัพท์ 032 488 057 โทรสาร 032 488 056

E-mail: [phetchaburi05@gmail.com](mailto:phetchaburi05@gmail.com)

----------------------------------------------------------------------------------

**ภาคผนวก**

**ภาคผนวก ตามคู่มือโครงการศูนย์เรียนรู้การเพิ่มประสิทธิภาพการผลิตสินค้าเกษตร (ศพก.)**

****

QR code ภาคผนวก

ตามคู่มือโครงการศูนย์เรียนรู้การเพิ่มประสิทธิภาพการผลิตสินค้าเกษตร (ศพก.)