**โครงการสร้างมูลค่าเพิ่มจากวัสดุเหลือใช้ทางการเกษตร**

**กิจกรรมสร้างมูลค่าเพิ่มจากวัสดุเหลือใช้ทางการเกษตร**

**1. ความสอดคล้อง**

1.1 ยุทธศาสตร์ชาติ 20 ปี ด้านการสร้างความสามารถในการแข่งขัน เป้าหมาย ประเทศไทยมีขีดความสามารถในการแข่งขันสูงขึ้น ประเด็น การเกษตรสร้างมูลค่า

1.2 แผนแม่บท ด้านการเกษตร แผนแม่บทย่อยเกษตรชีวภาพ เป้าหมายระดับประเด็น ผลิตภัณฑ์มวลรวมในประเทศไทยสาขาเกษตรเพิ่มขึ้น สินค้าเกษตรชีวภาพมีมูลค่าเพิ่มขึ้น

1.3 แผนพัฒนาเศรษฐกิจและสังคมแห่งชาติ ฉบับที่ 12 ยุทธศาสตร์การสร้างความเข้มแข็งทางเศรษฐกิจและแข่งขันได้อย่างยั่งยืน และยุทธศาสตร์การพัฒนาวิทยาศาสตร์ เทคโนโลยี วิจัยและนวัตกรรม

1.4 แผนการปฏิรูปประเทศ ด้านเศรษฐกิจ

1.5 นโยบายรัฐบาล พัฒนาภาคเกษตร โดยลดต้นทุนและเพิ่มประสิทธิภาพการผลิตที่เหมาะสม อาทิ เครื่องจักรกลและอุปกรณ์การเกษตร แหล่งน้ำและระบบไฟฟ้าเพื่อการเกษตร การวิจัยพัฒนาเทคโนโลยี

การเกษตรเพื่อเพิ่มผลผลิตและการเปลี่ยนแปลงการผลิตที่เหมาะสม

1.6 นโยบายเร่งด่วน กระทรวงเกษตรและสหกรณ์ เพื่อขับเคลื่อนแผนปฏิบัติการด้านเกษตรอัจฉริยะ

พ.ศ. 2563 – 2565 แผนส่งเสริมขยายผลการเกษตรอัจฉริยะ โดยการสร้างแปลงเรียนรู้เกษตรอัจฉริยะ

เพื่อเป็นแหล่งเรียนรู้ให้กับเกษตรกร

1.7 ความสอดคล้องห่วงโซ่คุณค่า (Value Chains) ของเป้าหมายแผนย่อย องค์ประกอบ V01 การเพิ่มประสิทธิภาพการผลิต ปัจจัย F0103 การผลิตโดยใช้ผลพลอยได้และวัสดุเหลือใช้ทางการเกษตร

1.8 แผนปฏิบัติราชการกรมส่งเสริมการเกษตร ระยะ 5 ปี พ.ศ. 2566 – 2570

**2. หลักการและเหตุผล**

ในปัจจุบันประเทศไทยมีพื้นที่การเกษตรประมาณ 148 ล้านไร่ ซึ่งหลังจากฤดูการผลิตจะเกิดเศษวัสดุเหลือใช้ทางการเกษตรเป็นจำนวนมาก โดยทั่วไปเกษตรกรเมื่อทำการเก็บเกี่ยวผลผลิตการเกษตร หรือภายหลังเก็บเกี่ยวแล้ว มักจะเผาทำลายเศษวัสดุเหลือใช้ทางการเกษตร กล่าวคือ ในพื้นที่ทำนา ที่พบปัญหามากในพื้นที่ภาคกลาง ภาคตะวันออกเฉียงเหนือ และภาคเหนือ คือการเผาตอซังฟางข้าวเพื่อความสะดวกในการไถเตรียมดินสำหรับการเพาะปลูกในรอบถัดไป ในพื้นที่ปลูกอ้อย ในพื้นที่ภาคกลาง และภาคตะวันออกเฉียงเหนือ จะมีการเผาใบอ้อยก่อนการตัดอ้อย เพื่อความสะดวกของแรงงานในการตัดอ้อย หรือในกรณีหลังการเก็บเกี่ยวอ้อย เกษตรกรก็จะทำการเผาใบอ้อยเพื่อความสะดวกในการไถเตรียมดินปลูกอ้อยในรอบใหม่ และหากเป็นกรณีอ้อยตอ เกษตรกรจะเผาใบอ้อยเพื่อป้องกันไฟไม่ให้ไหม้ต้นอ้อยที่งอกขึ้นมาใหม่ และในพื้นที่ปลูกข้าวโพดทางภาคเหนือ มีการเผาเศษวัสดุการเกษตรในพื้นที่การเกษตรก่อนและหลังการเพาะปลูก การเผาเศษวัสดุทางการเกษตรส่งผลให้เกิดปัญหาวิกฤติหมอกควัน และฝุ่นละอองขนาดเล็กที่เกิดขึ้นในพื้นที่หลายจังหวัดของประเทศ นอกจากจะทำให้เกิดมลพิษและหมอกควันทำลายชั้นบรรยากาศของโลกแล้ว ยังเป็นการทำลายอินทรียวัตถุ ธาตุอาหาร และโครงสร้างดิน ทำให้ดินขาดความอุดมสมบูรณ์ ทำให้ผลผลิตลดลง และมีต้นทุนการผลิตเพิ่มสูงขึ้น นอกจากนี้การเผาในพื้นที่การเกษตร หากทำการเผาจนเกิดอันตราย มีความผิดตามกฎหมายมีโทษทั้งจำและปรับรวมทั้งมีผลกระทบต่อสุขภาพอนามัยของประชาชนส่งผลกระทบต่อการท่องเที่ยว สูญเสียทางด้านเศรษฐกิจของประเทศ

กระทรวงเกษตรและสหกรณ์ โดยกรมส่งเสริมการเกษตร ได้ตระหนักถึงความสำคัญในการร่วมมือเพื่อการบริหารจัดการเศษวัสดุเหลือใช้ทางการเกษตรเพื่อลดปัญหาการเกิดวิกฤติหมอกควัน ฝุ่นละอองขนาดเล็ก การทำลายอินทรียวัตถุ ธาตุอาหาร และโครงสร้างดิน ทำให้ดินขาดความอุดมสมบูรณ์ ทำให้ผลผลิตลดลง และมีต้นทุนการผลิตเพิ่มสูงขึ้น โดยการบริหารจัดการสร้างมูลค่าเพิ่มจากเศษวัสดุเหลือใช้ทางการเกษตร เผยแพร่ความรู้ความเข้าใจในสภาพปัญหาที่เกิดจากการเผา เสนอทางเลือกในการจัดการเศษวัสดุเหลือใช้จากภาคการเกษตร และเสนอแนวทางการบริหารจัดการสร้างมูลค่าเพิ่มจากเศษวัสดุเหลือใช้ทางการเกษตร เพื่อสร้างให้เกิดการปรับเปลี่ยนทัศนคติและจิตสำนึกของเกษตรกรให้ตระหนักถึงผลเสียจากการเผา และมีความรู้ความเข้าใจในการใช้เทคโนโลยีการเกษตรทดแทนการเผามาบริหารจัดการสร้างมูลค่าเพิ่มจากเศษวัสดุเหลือใช้ทางการเกษตร

**3. วัตถุประสงค์**

3.1 เพื่อให้เกษตรกรมีความรู้ความเข้าใจในเรื่องการนําเศษวัสดุการเกษตรมาใช้ประโยชน์ สามารถลดต้นทุน และสร้างมูลค่าเพิ่มขึ้นได้

3.2 เพื่อลดการเผาวัสดุเหลือใช้ทางการเกษตร เพิ่มปริมาณการใช้วัสดุการเกษตรไปเป็นพลังงานชีวมวล ลดปัญหาหมอกควัน และสร้างสมดุลระบบนิเวศ ในชุมชน

3.3 เพื่อเสริมสร้างให้เกิดการปรับเปลี่ยนทัศนคติและจิตสำนึกของเกษตรกร

**4. เป้าหมาย/สถานที่ดำเนินการ**

4.1 เกษตรกร จำนวน 200 ราย

4.2 ดำเนินการ ณ ศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) หรือศูนย์จัดการดินปุ๋ยชมชุน (ศดปช.) หรือศูนย์เครือข่าย กลุ่มเกษตรกร วิสาหกิจชุมชน หรือกลุ่มเกษตรกรแปลงใหญ่ จำนวน 5อำเภอ โดยให้อำเภอพิจารณาตามความเหมาะสมของสภาพพื้นที่

**5. กิจกรรม และวิธีการดำเนินงาน**

**5.1 ประชุมชี้แจงโครงการ**

- จัดประชุมชี้แจงโครงการสร้างมูลค่าเพิ่มจากวัสดุเหลือใช้ทางการเกษตร เพื่อเป็นแนวทางและเตรียมความพร้อมในการดำเนินโครงการ มีเป้าหมาย จำนวน 1 ครั้ง

**5.2 จัดเวทีชุมชน ครั้งที่ 1 วิเคราะห์สถานการณ์และศักยภาพชุมชน เพื่อกำหนดแนวทางการจัดการเพิ่มมูลค่าเศษวัสดุเหลือใช้ทางการเกษตรที่เหมาะสมตามบริบทของชุมชน และวางแผนการดำเนินการ**

- วิเคราะห์ปริมาณวัสดุเหลือใช้ทางการเกษตรในอำเภอ โดยใช้ฐานข้อมูลจากระบบสารสนเทศการผลิตทางด้านการเกษตร กรมส่งเสริมการเกษตร (https ://production.doae.go.th) หรือฐานข้อมูลการปลูกพืชของแต่ละจังหวัด และข้อมูลวิชาการการเกิดวัสดุเหลือใช้ทางการเกษตรของแต่ละพืชเพื่อนำมาประเมินปริมาณวัสดุเหลือใช้ทางการเกษตรในอำเภอ และพิจารณาเลือกพื้นที่เป้าหมาย

- เกษตรกรเป้าหมาย จำนวน 1 กลุ่ม กลุ่มละ 40 ราย จำนวน 5 กลุ่ม กลุ่มละ 40 ราย รวมเป็น 200 รายต่อจังหวัด

- จัดเตรียมข้อมูลชุมชน วิเคราะห์สถานการณ์ของพื้นที่ เช่น

พื้นที่ : ทรัพยากรธรรมชาติ ข้อมูลกายภาพ ชีวภาพ ภัยธรรมชาติ แหล่งน้ำ สาธารณูปโภค เส้นทางคมนาคม

คน : เกษตรกร YSF SF อกม. องค์กรเกษตรกร วสช. ศพก. แปลงใหญ่ กลุ่มแม่บ้าน การเมืองการปกครอง สภาพสังคมครัวเรือนเกษตร ประเพณี วัฒนธรรม สภาพความเป็นอยู่ วิถีชีวิต อาชีพหลัก อาชีพรอง อาชีพเสริม (รายได้ ค่าจ้าง)

สินค้า : สินค้าการเกษตรหลัก (ต้นทุน ผลผลิต ราคา) การใช้เทคโนโลยีในการผลิต การใช้แรงงานในการผลิต ตลาดทั้งในชุมชน นอกชุมชน

เศษวัสดุเหลือใช้ทางการเกษตร : ฟางข้าว ใบอ้อย ใบ ซังข้าวโพด กิ่งไม้ มูลสัตว์ เปลือกผลไม้ เป็นต้น(ปริมาณ)

วิเคราะห์ข้อมูล : สถานการณ์ปัจจุบัน ศักยภาพ จุดเด่น ปัญหา ความรู้ที่ต้องการ

- จัดเวทีชุมชน ครั้งที่ 1 จัดทำแผนพัฒนาการเกษตรของชุมชนด้านการสร้างมูลค่าเพิ่มจากวัสดุเหลือใช้ทางการเกษตร ดังนี้

สร้างความรู้ความเข้าใจถึงผลดีของการเพิ่มมูลค่าผลผลิตหรือเศษวัสดุเหลือใช้ทางการเกษตร สามารถลดต้นทุน ลดปัญหาหมอกควัน และสร้างสมดุลระบบนิเวศ ในชุมชนด้วยการจัดกระบวนการเรียนรู้ร่วมกันมีชุมชนเป็นศูนย์กลาง เสริมสร้างการเรียนรู้และจิตสำนึก

วิเคราะห์สถานการณ์ของพื้นที่โดยนำข้อมูลการใช้ประโยชน์พื้นที่ ข้อมูลการผลิต ข้อมูลจากแผนพัฒนาการเกษตรระดับตำบล ข้อมูลทะเบียนเกษตรกร มาใช้วิเคราะห์ สังเคราะห์ เพื่อประเมินสภาพปัจจุบัน คั้นหาศักยภาพ ปัญหาต่างๆ โดยเกษตรกรที่เข้าร่วมเวทีเป็นผู้ร่วมกันวิเคราะห์ และทวนสอบความถูกต้องของข้อมูลต่างๆ เพื่อนำไปสู่การกำหนดแนวทางการพัฒนาพื้นที่ กลุ่มเครือข่าย พัฒนาแนวทางแบบองค์รวม

ชุมชนร่วมกันกำหนดเป้าหมายของตัวเอง โดยชุมชนเป็นคนคิดและคนทำ เพื่อให้เกษตรกรได้ร่วมกันกำหนดเป้าหมายการพัฒนาการเกษตรของชุมชนตนเอง

จัดทำแผนพัฒนาการเกษตรของชุมชน

วิเคราะห์องค์ประกอบกลุ่ม เครือข่าย เพื่อให้ทราบสถานการณ์ของกลุ่ม เครือข่ายและวางแผนการพัฒนาให้สอดคล้องกับความต้องการ และแนวทางบริหารจัดการ การกระจายผลประโยชน์ พัฒนาให้เกิดความเข้มแข็ง

วิเคราะห์การเชื่อมโยงเครือข่าย (Venn Diagram) เพื่อให้ทราบว่ามีใครบ้างที่เป็นเครือข่ายเดิม มีบทบาทหน้าที่อะไร และมีเครือข่ายใหม่ที่ต้องการให้เข้ามาร่วม มีใครบ้าง ทำหน้าที่อะไร ในการขับเคลื่อนกิจกรรมตามแผนพัฒนาการเกษตร

สรุปผลการจัดเวทีชุมชน ครั้งที่ 1

งบประมาณ : เพื่อเป็นค่าใช้จ่ายสำหรับการดำเนินกิจกรรม เช่น ค่าใช้จ่ายสำหรับการจัดเวที อบรม ประชุม และค่าใช้จ่ายอื่นๆ ที่เกี่ยวข้องกับการดำเนินกิจกรรม

**5.3 สนับสนุนปัจจัยการผลิตตามแนวทางการดำเนินงานที่กำหนด**

โดยมีเป้าหมาย ให้ดำเนินการ 2 ครั้ง ต่อ 1 กลุ่ม โดยครั้งที่ 1 ให้ดำเนินการ 5 กลุ่ม สำหรับครั้งที่ 2 ให้แบ่งกลุ่มดำเนินการตามช่วงงบประมาณที่จัดสรร ดังนี้

ครั้งที่ 1 สนับสนุนปัจจัยการผลิตตามแนวทางการดำเนินงานที่กำหนด เพื่อสร้างมูลค่าเพิ่มจากวัสดุเหลือใช้ทางการเกษตร พร้อมเอกสารความรู้ ของกลุ่ม

ครั้งที่ 2 สนับสนุนปัจจัย วัสดุ ต่อยอดหรือขยายผลกิจกรรมของกลุ่ม

งบประมาณ : เพื่อเป็นค่าใช้จ่ายสำหรับการจัดซื้อ จัดหาวัสดุ อุปกรณ์ ปัจจัยการผลิตหรืออื่นๆ เพื่อสร้างมูลค่าเพิ่มจากวัสดุเหลือใช้ทางการเกษตร และเอกสารความรู้ต่างๆ

**5.4 จัดเวทีชุมชน ครั้งที่ 2 สรุปบทเรียนและคืนข้อมูลสู่ชุมชน**

เกษตรกรเป้าหมาย จำนวน 5 กลุ่ม กลุ่มละ 40 ราย รวมเป็น 200 รายต่อจังหวัด

ถอดบทเรียนผลการดำเนินกิจกรรมต่างๆ

ประเมินผลการดำเนินงานส่งเสริมการเกษตรการสร้างมูลค่าเพิ่มจากวัสดุเหลือใช้ทางการเกษตร

วางแผนพัฒนากลุ่มเครือข่าย

(ที่มา : คู่มือดำเนินการโครงการพัฒนาบุคลากรในงานส่งเสริมการเกษตรเชิงพื้นที่ กรมส่งเสริมการเกษตร 2563 )

จัดเก็บข้อมูลเกษตรกรที่เข้าร่วมโครงการสามารถผลิตสินค้าเกษตรให้มีมูลค่าเพิ่มขึ้นร้อยละ 5

งบประมาณ : เพื่อเป็นค่าใช้จ่ายสำหรับการดำเนินกิจกรรม เช่น ค่าใช้จ่ายสำหรับการจัดเวที อบรม ประชุม และค่าใช้จ่ายอื่นๆ ที่เกี่ยวข้องกับการดำเนินกิจกรรม

**5.5 ติดตาม นิเทศ สรุป ประเมินผล และจัดทำรายงาน**

**5.5.1 การติดตามการดำเนินงาน**

1) ส่วนกลาง/ศูนย์ปฏิบัติการ/เขต/จังหวัด ติดตามการดำเนินงานโครงการ

2) สำนักงานเกษตรอำเภอติดตาม สนับสนุนเกษตรกรที่มาเรียนรู้ และการนำผลที่ได้จากการอบรมไปปรับใช้ในพื้นที่ของตนเอง

3) การสรุปผลการดำเนินงานโครงการโดยส่วนกลาง (กพวศ.) รวบรวมข้อมูลผลการดำเนินงาน และจัดทำสรุปผลการดำเนินงานในภาพรวมของโครงการเสนอกรมส่งเสริมการเกษตร

4) ศูนย์ปฏิบัติการ สนับสนุนการดำเนินโครงการ

**5.5.2 การรายงานการดำเนินงานให้รายงานตามลำดับชั้น**

1) ระบบรายงานส่งเสริมการเกษตร (<http://e-project.doae.go.th>) หน่วยงานรับผิดชอบ ได้แก่ สำนักงานเกษตรจังหวัด และสำนักงานเกษตรอำเภอ

**5.6 ประชุมสรุปผลการดำเนินโครงการสร้างมูลค่าเพิ่มจากวัสดุเหลือใช้ทางการเกษตร** เพื่อพัฒนาศักยภาพเจ้าหน้าที่ วิเคราะห์ ความสามารถ สถานการณ์การผลิตในเชิงพื้นที่ ทั้งด้านผลผลิตและเศษวัสดุเหลือใช้ทางการเกษตร และความพร้อมของจังหวัด โดยใช้วิทยาศาสตร์ นวัตกรรมและเทคโนโลยีสำหรับการแปรรูปเพื่อเพิ่มมูลค่าของผลผลิตหรือเศษวัสดุเหลือใช้ทางการเกษตร วางแผนส่งเสริม ปี 2566 – 70

**5.7 ทางเลือกการจัดการและเพิ่มมูลค่าเศษวัสดุเหลือใช้ทางการเกษตรที่เหมาะสมตามบริบทของชุมชน**

**ทางเลือกที่ 1** คือ การไถกลบตอซังฟางข้าว ใบอ้อย หรือเศษซากพืช เพื่อเพิ่มความอุดมสมบูรณ์ของดิน คืนชีวิตให้ดิน เพราะถ้าดินดี เกษตรกรก็จะได้รับผลผลิตสูง มีรายได้เพิ่มขึ้น อีกทั้งยังเป็นการเพิ่มปุ๋ยในดิน ทำให้สามารถลดการใช้ปุ๋ยเคมี เป็นการลดต้นทุนการผลิตได้อีกทางหนึ่ง การเผาตอซัง เป็นการทำลายอินทรียวัตถุและธาตุอาหารในดิน (N P K) คิดเป็นมูลค่า 217 บาทต่อไร่ (คำนวณจากปริมาณตอซังฟางข้าวจำนวน 1 ไร่ เทียบกับราคาแม่ปุ๋ย ณ เดือนธันวาคม 2561) นอกจากนั้น การไถกลบตอซังยังช่วยในกรณีประสบปัญหาภัยแล้งพืชก็จะยืนต้นได้นาน ไม่เหี่ยวเฉาง่าย เพราะดินดี มีน้ำในดิน เนื่องจากเศษซากพืชที่เป็นอินทรียวัตถุ จะเปรียบเสมือนฟองน้ำ ที่ดูดซับน้ำเก็บไว้ในดิน ให้พืชนำไปได้

**ทางเลือกที่ 2** คือ นำเศษตอซังฟางข้าว หรือเศษวัสดุการเกษตรอื่นๆ ที่เหลือทิ้งในแปลงเพาะปลูก มาทำปุ๋ยอินทรีย์ ปุ๋ยหมัก เพื่อใช้ทดแทนปุ๋ยเคมี ทำให้ลดต้นทุนการผลิต และลดปัญหาสิ่งแวดล้อม

**ทางเลือกที่ 3** คือ นำเศษวัสดุการเกษตร มาใช้เลี้ยงสัตว์ เช่น นำมาอัดก้อน หรือนำมาทำอาหารหมักเพื่อใช้เลี้ยงสัตว์

**ทางเลือกที่ 4** คือ นำมาใช้ประโยชน์ทางด้านพลังงาน เป็นพลังงานทดแทน คือ นำผลิตเป็นเชื้อเพลิงอัดแท่ง หรืออัดก้อน เพื่อใช้เป็นเชื้อเพลิง ให้ความร้อนในการผลิตทางกระบวนการอุตสาหกรรม หรือนำมาใช้ทำอาหารในครัวเรือน

**ทางเลือกที่ 5** คือ นำมาเพาะเห็ด เพื่อสร้าง อาหาร สร้างรายได้

**ทางเลือกที่ 6** คือ นำเศษใบไม้ เศษฟาง เศษหญ้า ที่แห้งมาคลุมบริเวณโคนต้นพืช หรือเรียกว่า การห่มดิน เป็นที่อยู่อาศัยของจุลินทรีย์เก็บรักษาความชื้น “อุ้มน้ำ อุ้มปุ๋ย”เมื่อย่อยสลายจะกลายเป็นฮิวมัส ซึ่งเป็นปุ๋ยให้กับพืชเป็นอาหารให้สัตว์หน้าดิน เช่นไส้เดือน กิ้งกือ ฯลฯ ช่วยพรวนดินและถ่ายมูลเป็นปุ๋ยให้กับพืช

**ทางเลือกที่ 7** คือ นำเปลือกข้าวโพด ซังข้าวโพด หรือฟางมาทำวัสดุเพาะปลูก

**ทางเลือกที่ 8** คือ รวบรวมเศษวัสดุทางการเกษตรในชุมชน ส่งจำหน่ายโรงไฟฟ้าชีวมวลใกล้เคียง

**ทางเลือกที่ 9** คือ ตามบริบทพื้นที่ในการเพิ่มมูลค่าเศษวัสดุการเกษตรแปรรูป เช่น การแปรรูปฟางข้าวเป็นกระดาษสา แปรรูปเครื่องประดับ การนำวัสดุมาเลี้ยงแมลง เลี้ยงด้วง เป็นต้น

 

คู่มืองานส่งเสริมการเกษตรเชิงพื้นที่

**6. ระยะเวลาดำเนินการ**

พฤศจิกายน 2565 - กันยายน 2566

**7. แผนปฏิบัติงาน**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| กิจกรรม/ขั้นตอน | แผนปฏิบัติงาน | | | | | | | | | | | |
| ปี 2565 | | | ปี 2566 | | | | | | | | |
| ต.ค. 65 | พ.ย. 65 | ธ.ค. 65 | ม.ค. 66 | ก.พ. 66 | มี.ค. 66 | เม.ย. 66 | พ.ค. 66 | มิ.ย. 66 | ก.ค. 66 | ส.ค. 66 | ก.ย. 66 |
| 1. ประชุมชี้แจงโครงการ |  |  |  |  |  |  |  |  |  |  |  |  |
| 2. จัดเวทีชุมชน ครั้งที่ 1 วิเคราะห์สถานการณ์และศักยภาพชุมชน เพื่อกำหนดแนวทางการจัดการและเพิ่มมูลค่าเศษวัสดุเหลือใช้ทางการเกษตรที่เหมาะสมตามบริบทของชุมชน |  |  |  |  |  |  |  |  |  |  |  |  |
| 3. สนับสนุนปัจจัยการผลิตตามแนวทางการดำเนินงานที่กำหนด |  |  |  |  |  |  |  |  |  |  |  |  |
| 4. จัดเวทีชุมชน ครั้งที่ 2 สรุปบทเรียนและคืนข้อมูลสู่ชุมชน |  |  |  |  |  |  |  |  |  |  |  |  |
| 5. ติดตาม นิเทศ สรุป และประเมินผล |  |  |  |  |  |  |  |  |  |  |  |  |
| 6. ประชุมสรุปผลการดำเนินโครงการสร้างมูลค่าเพิ่มจากวัสดุเหลือใช้ทางการเกษตร |  |  |  |  |  |  |  |  |  |  |  |  |

**8. ผลผลิต ผลลัพธ์ ตัวชี้วัด**

**8.1 ผลผลิต (output)** เกษตรกรได้รับการถ่ายทอดความรู้ ไม่น้อยกว่า 200 ราย

**8.2 ผลลัพธ์ (outcome)** เกษตรกรที่ได้รับการถ่ายทอดความรู้ ไม่น้อยกว่าร้อยละ 60 มีความรู้ ความเข้าใจ และสามารถนําความรู้ไปประยุกต์ใช้กับเศษวัสดุการเกษตรในพื้นที่ของตนเองได้

**8.3 ตัวชี้วัด** *(ตรงกับเอกสารงบประมาณรายจ่ายประจำปี 2566 ขาวคาดแดง)*

เชิงปริมาณ จำนวนเกษตรกรได้รับการถ่ายทอดความรู้ จำนวน 200 ราย

เชิงคุณภาพ ร้อยละ 60 ของเกษตรกรที่เข้าร่วมโครงการสามารถผลิตสินค้าเกษตรชีวภาพให้มีมูลค่าเพิ่มขึ้นร้อยละ 5

**9. ผลที่คาดว่าจะได้รับ** *(ระบุประโยชน์ การเปลี่ยนแปลงที่คาดว่าจะได้เมื่อสิ้นสุดโครงการ ทั้งเชิงคุณภาพและเชิงปริมาณ และต้องสอดคล้องกับวัตถุประสงค์)*

1. เกษตรกรมีความรู้ความเข้าใจในเรื่องการนําเศษวัสดุการเกษตรมาใช้ประโยชน์ สามารถลดต้นทุน และสร้างมูลค่าเพิ่มขึ้นได้

2. ชุมชนมีส่วนร่วมดำเนินการก่อให้เกิดความสามัคคีในชมชุน

3. ลดการเผาเศษวัสดุการเกษตร และรักษาสิ่งแวดล้อมสร้างสมดุลระบบนิเวศในชุมชนอย่างยั่งยืน

**10. การประเมินผลโครงการ** *(ต้องระบุ ตัวชี้วัดและวิธีการประเมินผลให้ชัดเจนว่าจะมีการติดตาม ประเมินผลได้อย่างไร เมื่อใด)*

1. จำนวนเกษตรกรได้รับการถ่ายทอดความรู้ จำนวน 15,400 ราย วิธีการประเมินผล ระบบฐานข้อมูลเกษตรกรผู้เข้าร่วมโครงการส่งเสริมการเกษตร (RBM) ระบบรายงานผลการปฏิบัติงานส่งเสริมการเกษตร (e-Project)

2. ร้อยละ 60 ของเกษตรกรที่เข้าร่วมโครงการสามารถผลิตสินค้าเกษตรชีวภาพให้มีมูลค่าเพิ่มขึ้นร้อยละ 5 วิธีการประเมินผล รายงานสรุปผลการดำเนินโครงการสร้างมูลค่าเพิ่มจากวัสดุเหลือใช้ทางการเกษตร

**11. หน่วยงาน/ผู้รับผิดชอบ**

**กลุ่มอารักขาพืช สำนักงานเกษตรจังหวัดเพชรบุรี**

1) นายวิษณุ คำพินิจ

ตำแหน่ง นักวิชาการส่งเสริมการเกษตรชำนาญการพิเศษ

หัวหน้ากลุ่มอารักขาพืช สำนักงานเกษตรจังหวัดเพชรบุรี

โทรศัพท์ 032 488 057

2) นางสาวอำไพ สุขจำรูญ

ตำแหน่ง นักวิชาการส่งเสริมการเกษตรชำนาญการ

โทรศัพท์ 089 905 8344

E-mail: [phetchaburi05@gmail.com](mailto:phetchaburi05@gmail.com)

-----------------------------------------------------------